## 2024. október 21.

## Boldog IV. Károly király
tetszés szerinti emléknap
(Az Esztergom-Budapesti Főegyházmegyében)

Az Ausztriai-házból származó Károly 1887-ben született Persenbeugban (St. Pölten-i Egyházmegye). 1911. október 21-én házasságot kötött Bourbon-Pármai Zitával. Feleségével és gyermekeivel példás családi életet élt - igazi családegyház, amelyet a legszentebb Eucharisztia bensőséges szeretete és a Boldogságos Szűz Mária iránti áhítat jellemez. 1916-ban, az első világháború idején Ausztria császára lett és Budapesten, a Mátyás templomban Magyarország királyává koronázták. Igazságos és tartós békére törekedett, és támogatta a jogot és igazságszolgáltatást. Az államrend megdöntése után, 1919-ben száműzték, szegénységben élt, és Istenbe vetett mély bizalommal viselte betegségét. 1922. április 1-jén halt meg Funchalban, Madeira szigetén, miközben Jézus nevét hívta segítségül.

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Jézus, tündöklő korona,

a legfőbb Igazság maga,

ki hitvalló szolgáidat

örök jóval jutalmazod,

halld néped esdekléseit,

s értük könyörgő Szentedet,

add bűneink bocsánatát,

törd szét a vétek láncait.

A múló földi lét során

hívsághoz szíve nem tapadt,

egész szívével egyedül

tetszésedet keresve élt.

Téged, Isten, kegyes Király

megvallott szíve és szava,

és eltaposta győztesen

a gőgös ellenség hadát.

Hitben s erényben tündökölt,

imában el nem lankadott,

ki józan tisztaságban élt,

az ég vendégeként vigad.

Dicsőség áldja jó Atyánk

és egyszülött örök Fiát,

s a Lelket, aki vigaszunk

meg nem szűnő időkön át. Ámen.

ZSOLTÁROZÁS

Uram, tehozzád könyörgök, hangomat már kora reggel hallod.
5. zsoltár, 2-10. 12-13
Reggeli imádság oltalomért
Az Ige bennünk lakik, azért örökre ujjonganak azok, akik őt befogadták.

Nyisd meg, Uram, füledet szavamra, *

figyelj panaszomra!

Jusson eléd hangos kiáltásom, *

Királyom és Istenem!

Uram, tehozzád könyörgök, †

hangomat már kora reggel hallod, *

korán reggel hozzád esedezem, és várok.

Istenem, te a rosszat nem akarhatod, †

a gonosz nem lakhat közeledben, *

színed előtt álnok meg nem állhat.

Minden gonosztevőt megvetsz, †

és megsemmisíted a képmutatót, *

utálod, Uram, a vérszomjas és álnok embert.

De én nagy szeretetedben bízva, †

hajlékodba most így lépek, *

és téged tisztelve borulok le szentélyedben.

Igaz utadon vezess, Uram, ellenségeim miatt, *

ösvényedet egyengesd előttem!

Nincs igaz szó ezek ajkán, *

a szívük mélye csak üres verem;

nyitott sírüreg a torkuk, *

gonosz nyelvükkel hízelegnek.

Örvendjenek mind, akik benned bíznak, *

ujjongjanak szünet nélkül.

Te véded őket, ők magasztaljanak téged, *

és akik nevedet szeretik, örvendezzenek,

mert te, Uram, megáldod az igaz embert, *

jóságoddal, mint pajzzsal veszed őt körül.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Uram, tehozzád könyörgök, hangomat már kora reggel hallod.
Dicső nevedet magasztaljuk, Istenünk.
Kantikum – 1 Krón 29, 10-13
Csak Istené a tisztelet és a dicsőség
Áldott legyen az Isten, Urunk, Jézus Krisztus Atyja (Ef 1, 3).

Áldott légy, Uram, atyánknak, Izraelnek Istene, *

mindörökkön-örökké!

Tiéd, Uram, a fönség és a hatalom, *

a dicsőség és a győzelem.

Tiéd a dicséret, *

mert égen és földön minden a tiéd.

Tiéd, Uram, a királyság, *

és minden fejedelem fölött te állsz.

Tiéd a gazdagság és a dicsőség, *

te uralkodol mindenen.

Kezedben van az erő és a hatalom, *

kezedben a nagyság és az uralom minden fölött.

Most tehát, Istenünk, dicsérünk téged, *

és dicső nevedet magasztaljuk.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Dicső nevedet magasztaljuk, Istenünk.
Imádjátok az Urat szent ünnepi díszben!
29 (28). zsoltár
Az Úr szavának dicsőítése
Az égből szózat hallatszott: „Ez az én szeretett Fiam” (Mt 3, 17).

Isten gyermekei, adjátok meg az Úrnak, *

adjátok meg az Úrnak a dicsőítést és a magasztalást!

Adjátok meg az Úrnak neve dicséretét, *

imádjátok az Urat szent ünnepi díszben!

Az Úr szava zúg a vizek árján, †

a fönséges Isten mennydörög; *

az Úr lebeg a nagy vizek fölött.

Az Úr szava hatalmas, *

az Úr szava fönséges.

Az Úr szava cédrusokat tördel, *

összetöri az Úr Libanon cédrusait.

Úgy táncol előtte Libanon, mint egy kisborjú, *

és a Szirjon-hegy, mint fiatal bölény.

Az Úr szava tűzlángot lobbant, †

az Úr szava megrengeti a pusztát, *

megrengeti az Úr a Kádes-sivatagot.

Az Úr szavától reszketve nyögnek a szarvasünők, †

lombdíszét veszti a rengeteg erdő. *

Templomában mindenki Isten dicséretét zengi.

Az Úr trónja ott áll a vízözön fölött, *

királyi trónján örökké ülni fog.

Hatalmat ad népének az Úr; *

az Úr békével áldja meg népét.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Imádjátok az Urat szent ünnepi díszben!

RÖVID OLVASMÁNY

Róm 12, 1-2

Testvérek, Isten irgalmára kérlek benneteket: Adjátok testeteket élő, szent, Istennek tetsző áldozatul. Ez legyen szellemetek hódolata. Ne hasonuljatok a világhoz, hanem gondolkodástokban megújulva alakuljatok át, hogy felismerjétek, mi az Isten akarata, mi a helyes, mi a kedves előtte, és mi a tökéletes.

RÖVID VÁLASZOS ÉNEK

Isten törvénye * Él a szívében.

Isten törvénye * Él a szívében.

Nem is tétováznak léptei.

Él a szívében.

Dicsőség az Atyának, a Fiúnak és a Szentléleknek.

Isten törvénye * Él a szívében.

EVANGÉLIUMI KANTIKUM

Benedictus-ant. Aki az igazsághoz szabja tetteit, a világosságra megy, hadd derüljön fény a tetteire, amelyeket Istenben vitt végbe.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Aki az igazsághoz szabja tetteit, a világosságra megy, hadd derüljön fény a tetteire, amelyeket Istenben vitt végbe.

FOHÁSZOK

Testvéreim, magasztaljuk Krisztust, szent Istenünket, és kérjük tőle, hogy szentségben járjunk színe előtt életünk minden napján. Mondjuk hangos szóval:

Urunk, egyedül te vagy a Szent!

Te hasonló lettél hozzánk és vállaltad minden kísértésünket, de bűnbe nem estél,

irgalmazz nekünk, Urunk, Jézus!

Urunk, egyedül te vagy a Szent!

Te mindnyájunkat meghívtál a tökéletes szeretetre,

szentelj meg minket, Urunk, Jézus!

Urunk, egyedül te vagy a Szent!

Te úgy akartad, hogy a föld sója és a világ világossága legyünk,

világosíts meg minket, Urunk, Jézus!

Urunk, egyedül te vagy a Szent!

Te szolgálni jöttél, és nem azért, hogy neked szolgáljanak,

segíts, hogy alázatosan szolgáljunk testvéreinknek és neked, Urunk, Jézus!

Urunk, egyedül te vagy a Szent!

Te az Atya dicsőségének fénye és lényének képmása vagy,

segíts, hogy meglássuk dicsőséges arcodat, Urunk, Jézus!

Urunk, egyedül te vagy a Szent!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, aki Boldog Károlyt a földi királyságból viszontagságos úton a Te országodba vezetted, és mennyei koronával jutalmaztad, az ő közbenjárására add meg nekünk, hogy Szent Fiadat és testvéreinket szolgálva mi is eljussunk az örök életre. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky