## 2024. június 28.

## Gyulafehérvár: A székesegyház felszentelése
ünnep
(A székesegyházban; főünnep)

Délben

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Urunk, felséges Istenünk,

a lét rendjét ki megszabod:

reggel világosságot adsz,

és délben tűző ragyogást,

oltsd el minden viszály tüzét,

szüntesd a rossz vágyak hevét,

a testet egészséggel áldd,

szívünket békéd járja át.

Add meg, kegyelmes jó Atya,

Atyának egyszülött Fia

és Szentlélek, vigasztalónk,

egyetlen Úr, örök király. Ámen.

Vagy:

Dicsérjük dallal az Urat,

buzgó készséggel lelkesen:

az óra, íme, délre jár

s bennünket imádságra hív.

Ez szent idő: az áldozat,

boldog Bárány, keresztre száll

és híveit megváltva most

dicsőségünket szerzi meg.

E fénytől, mely tűzőn ragyog,

homályba hull a déli ég:

szívjuk szívünkbe lelkesen

kegyelme lángját s erejét.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

ZSOLTÁROZÁS

1. ant. Virul a teljes béke, ahol szeretik törvényedet, Uram.
119 (118). zsoltár, 161-168
XXI. (Sin)

Vesztemre törnek ok nélkül a fejedelmek, *

de szívem csak szavaidat féli.

Vigadozva élek igéid miatt, *

mint aki gazdag zsákmányt ejtett.

Viszolygok a hazugságtól, és megvetem, *

de törvényedet szeretem.

Víg dicséretem napjában hétszer szól neked, *

mert ítéleted igazságos.

Virul a teljes béke, ahol szeretik törvényedet, *

és botránykő ott nincsen.

Várom, Uram, szabadításodat, *

parancsaidat híven követem.

Végzéseidet lelkemben őrzöm, *

mert azokat nagyon megszerettem.

Végrehajtom tanításodat és parancsaidat, *

hiszen minden utamat ismered.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Virul a teljes béke, ahol szeretik törvényedet, Uram.
2. ant. A sok hívő mind egy szív, egy lélek volt.
133 (132). zsoltár
A testvéri együttlét öröme
Szeressük egymást, mert a szeretet Istentől van! (1 Jn 4, 7)

Íme, milyen jó és mily gyönyörűséges, *

ha békességben együtt élnek a testvérek!

Olyan ez, mint fejen a drága kenet, †

mely végigcsordul a szakállon, Áron szakállán, *

és lecsordul köntöse szegélyére.

Olyan, mint a Hermon harmata, *

mint a Sion hegyére hulló harmatcsepp.

Mert ott ad áldást az Úr, *

és életet mindörökre.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. A sok hívő mind egy szív, egy lélek volt.
3. ant. Uram, erős menedékem, óvj meg a gonosz ember kezétől!
140 (139). zsoltár 1-9. 13-14
Bizakodás a veszedelemben
Az Emberfiát a bűnösök kezére adják (Mt 26, 45).

Ments meg, Uram, a gonosz embertől, *

őrizz meg az erőszakos férfiútól.

Attól, aki szívében gonoszat forral, *

és civakodást szít egész nap.

Nyelve hegyes, akár a kígyó nyelve, *

ajka mögött viperaméreg rejtezik.

Óvj meg, Uram, a gonosz ember kezétől, †

és őrizz meg az erőszakos férfiútól, *

aki azt keresi, hogy léptemet elgáncsolja.

Tőrt vetnek nékem a kevélyek, †

kötélhálót feszítenek elém, *

és utamba csapdát rejtenek.

Így szólok hát az Úrhoz: „Istenem vagy nékem, *

halld meg, Uram, esdeklő szavamat!”

Istenem, Uram, erős menedékem, *

a csata napján fejemet te oltalmazod.

Ne teljesítsd, Uram, a gonosz ember vágyait, *

terveit ne vezesd sikerre.

Tudom, hogy az Úr megvédi a gyengének jogát, *

és igazságot szolgáltat a szegénynek.

Magasztalják ezért neved az igazak, *

csak a jók maradnak meg színed előtt!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Uram, erős menedékem, óvj meg a gonosz ember kezétől!

RÖVID OLVASMÁNY

2 Kor 6, 16

Ti az élő Isten temploma vagytok, ahogy Isten mondja: Közöttük lakom majd és közöttük járok, az Istenük leszek, ők meg a népem.

Jeruzsálemre békét esdjetek!

Béke legyen azzal, aki szeret téged!

Könyörögjünk!

Magában a felszentelt templomban:

Istenünk, te megengeded, hogy templomunk felszentelésének napját lelkünk javára évente megünnepeljük, hallgasd meg néped könyörgő szavát. Add, hogy erről a helyről mindig tiszta áldozat szálljon eléd, reánk pedig a megváltás bőséges kegyelme áradjon. Krisztus, a mi Urunk által.

A felszentelt templomon kívül:

Istenünk, te élő kövekből, választottaidból emelsz örök hajlékot fölséges nevednek. Add, hogy Egyházadat bőkezűen töltse el az ajándékozó Szentlélek, és hívő népedből egyre inkább felépüljön a mennyei Jeruzsálem. Krisztus, a mi Urunk által.

Vagy:

Istenünk, te Egyháznak nevezted népedet. Add, hogy az a közösség, amely nevedben egybegyűlt, csak téged szolgáljon, szeressen és kövessen; és vezetéseddel jusson el a megígért mennyei hazába. Krisztus, a mi Urunk által.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

A MKPK jóváhagyásával, 2013

© 1999-2023 J. Vidéky