## 2024. január 30.

## Kedd, évközi idő, 4. hét
4. zsoltáros hét

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Idők forrása és Ura!

Hogy munkánkat segítse fény,

és álmunkat borítsa éj:

te mindezt jól elrendezed.

Lelkünkbe árassz tiszta fényt,

ha ránk az éj homálya hull,

ne üssön szívünkön sebet

az ősi Ártó fegyvere.

Szunnyadjon el keblünk tüze,

ne szökjön oly szikrája fel,

mely érzékünknél megtapad,

s elménk világát mérgezi.

Ezt add meg, kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

Ha elfelednélek téged, ó, Jeruzsálem, száradjon el a jobb kezem!
137 (136). zsoltár, 1-6
Babilon vizeinek partján
Szükséges, hogy a népnek ezt a testi fogságát a lelki fogság példájára magyarázzuk (Szt. Hiláriusz).

Babilon folyói mellett ültünk, és sírtunk, *

és sírva Sionra emlékeztünk.

Azon a földön a fűzfák lombja közé *

akasztottuk hárfáinkat.

Mert akik elhurcoltak minket, *

dalt akartak hallani tőlünk.

Elnyomóink öröméneket követeltek: *

„Daloljatok nekünk Sion dalaiból!”

Hogyan dalolhatnánk az Úr énekét *

idegen országban?

Ha elfelednélek téged, ó, Jeruzsálem, *

száradjon el a jobb kezem!

Tapadjon ínyemhez a nyelvem, *

ha nem emlékezem meg rólad,

ha nem Jeruzsálemet tartanám *

legfőbb örömömnek!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ha elfelednélek téged, ó, Jeruzsálem, száradjon el a jobb kezem!
Angyalaid színe előtt magasztallak, Istenem!
138 (137). zsoltár
Hálaének
A föld királyai odahordják kincseiket és értékeiket a szent városba (vö. Jel 21, 24).

Hálát adok neked, Uram, teljes szívemből, *

mert ajkam igéit meghallgattad.

Angyalaid színe előtt magasztallak, *

leborulok szent templomodban.

Áldom szent nevedet, †

hűséges szeretetedért, *

mert mindennél magasztosabbá tetted nevedet és ígéretedet.

Amikor hozzád kiáltottam, meghallgattál, *

megsokszoroztad lelkem erejét.

A föld minden királya hálát ad neked, Uram, *

amikor meghallja ajkad szózatát.

Az Úr útjairól énekelnek, *

mert nagy az Úr dicsősége!

Valóban fölséges az Úr, †

irgalommal tekint a gyöngére, *

de a kevélyt messziről megismeri.

Ha gyötrelmek közt járok, te éltetsz engem, †

ellenségeim haragja ellen kezedet kinyújtod, *

és jobbod megszabadít engem.

Az Úr javamra dönti el ügyemet; †

Uram, örökké tart szereteted, *

ne hagyd el kezed alkotását!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Angyalaid színe előtt magasztallak, Istenem!
Méltó a Bárány, akit megöltek, hogy övé legyen a dicsőség és a tisztelet.
Kantikum – Jel 4, 11; 5, 9. 10. 12
A megváltottak hálaéneke

Méltó vagy, Urunk, Istenünk, *

hogy a dicsőség, a tisztelet és a hatalom tied legyen,

mert a mindenséget te alkottad, *

akaratod hívott létre és teremtett mindent.

Méltó vagy, Uram, hogy átvedd a könyvet, *

és feltörd pecsétjeit,

mert megöltek, †

de megváltottál minket Istennek véred árán *

minden törzsből, nyelvből, népből és nemzetből.

Istenünk országává és papjaivá tettél minket, *

és uralkodni fogunk a földön.

Méltó a Bárány, akit megöltek, †

hogy övé legyen a hatalom, a gazdagság és a bölcsesség, *

az erő, a tisztelet, a dicsőség és az áldás!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Méltó a Bárány, akit megöltek, hogy övé legyen a dicsőség és a tisztelet.

RÖVID OLVASMÁNY

Kol 3, 16

Krisztus tanítása éljen bennetek elevenen, s teljes bölcsességgel tanítsátok és intsétek egymást. Az Istennek énekeljetek hálás szívvel zsoltárt, himnuszt és szent éneket.

RÖVID VÁLASZOS ÉNEK

Örömmel töltesz el * Színed előtt, Uram.

Örömmel töltesz el * Színed előtt, Uram.

És mindörökké tart örömöm jobbodon.

Színed előtt, Uram.

Dicsőség az Atyának, a Fiúnak és a Szentléleknek.

Örömmel töltesz el * Színed előtt, Uram.

EVANGÉLIUMI KANTIKUM

Magnificat-ant. Tégy velünk nagy dolgokat, Uram, mert hatalmas vagy, és szentséges a neved!
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Tégy velünk nagy dolgokat, Uram, mert hatalmas vagy, és szentséges a neved!

FOHÁSZOK

Krisztus ad népének hatalmat és erőt. Magasztaljuk őt, és kérjük őszinte lélekkel:

Hallgass meg, Urunk, és mi örökre dicsőítünk téged!

Krisztus, erősségünk, te az igazságra hívtad meg híveidet,

adj nekünk jóságosan hitet és állhatatosságot!

Hallgass meg, Urunk, és mi örökre dicsőítünk téged!

Urunk, vezesd szíved szerint azokat, akik a közhatalmat gyakorolják,

irányítsd gondolkodásukat, hogy békében vezessenek minket!

Hallgass meg, Urunk, és mi örökre dicsőítünk téged!

Te sok embert tápláltál a csodálatosan megszaporított kenyérrel,

taníts, hogy javainkból mi is segítsük az éhezőket!

Hallgass meg, Urunk, és mi örökre dicsőítünk téged!

Add, hogy a nemzetek vezetői ne csak saját népükre gondoljanak,

hanem tartsák tiszteletben valamennyi nép érdekét is!

Hallgass meg, Urunk, és mi örökre dicsőítünk téged!

Elhunyt testvéreinknek adj feltámadást és boldog életet,

hogy amikor eljössz, megdicsőülj mindazokban, akik hittek benned!

Hallgass meg, Urunk, és mi örökre dicsőítünk téged!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Színed előtt imádkozva, Istenünk, kérve kérjük irgalmadat: add, hogy szívünkben mindig arról elmélkedjünk, amit ajkunkkal mondunk. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky