## 2024. május 29.

## KRISZTUS SZENT TESTE ÉS VÉRE
főünnep

I. Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Zengd a titkot, hangos ének,

zengd a testet és a vért,

mit gyümölcse szűzi méhnek

ontott, mint királyi bért

a világ minden bűnének

bőséges váltságaként.

Lett az Isten egy közülünk,

embertestbe öltözött;

ige magvát, üdvözülnünk,

szórta szét a nép között,

s e csodát szerezte ülnünk,

mielőtt elköltözött.

Végső este megfogadta

régi törvény szent szavát,

mint a törvény tenni szabta,

úgy rendelte asztalát,

étekül hogy általadta

önkezével önmagát.

Az Igének igéjére

testté válik a kenyér;

lesz a színbor Krisztus vére,

bár szemed hozzá nem ér.

Ezt a hű szív hogy felérje,

itt a puszta hit segél.

Méltó ezt a nagy Szentséget

térdre hullva áldani,

és a régi Szövetséget

új rítussal váltani,

pótolják a rest érzéket

a merész hit szárnyai!

Az Atyának és Fiának

légyen áldás, dicsőség,

üdv, hozsanna és imádat,

ujjongások hirdessék,

s aki Kettejükből árad:

a Lélek is áldassék! Ámen.

Vagy:

Pange, lingua, gloriósi

córporis mystérium,

sanguinísque pretiósi,

quem in mundi prétium

fructus ventris generósi

Rex effúdit géntium.

Nobis datus, nobis natus

ex intácta Vírgine,

et in mundo conversátus,

sparso verbi sémine,

sui moras incolátus

miro clausit órdine.

In suprémæ nocte cenæ

recúmbens cum frátribus,

observáta lege plene

cibis in legálibus,

cibum turbæ duodénæ

se dat suis mánibus.

Verbum caro panem verum

verbo carnem éfficit,

fitque sanguis Christi merum,

et, si sensus déficit,

ad firmándum cor sincérum

sola fides súfficit.

Tantum ergo sacraméntum

venerémur cérnui,

et antíquum documéntum

novo cedat rítui;

præstet fides suppleméntum

sénsuum deféctui.

Genitóri Genitóque

laus et iubilátio,

salus, honor, virtus quoque

sit et benedíctio;

procedénti ab utróque

compar sit laudátio. Amen.

ZSOLTÁROZÁS

Az irgalmas Úr az istenfélőknek eledelt adott csodatetteinek emlékére.
111 (110). zsoltár
Nagyszerűek az Úr művei
Nagy és csodálatos minden műved, mindenható Urunk, Istenünk! (Jel 15, 3)

Teljes szívemből áldom az Urat, *

az igazak tanácsában és közösségében.

Nagyszerűek az Úr művei *

mindazok szemében, akik szeretik azokat.

Minden cselekedete dicsőséges és fönséges, *

és igazságossága örökre megmarad.

Csodatetteinek emléket állított, *

a jóságos és irgalmas Úr.

Az istenfélőknek eledelt adott; *

szövetségéről mindvégig megemlékezik.

Hatalmas csodákat tett népe előtt, †

hogy nekik adja a pogányok birtokát; *

hűség és igazság, amit keze művelt.

Parancsai mind szilárdak, †

megmaradnak örökre, *

hűségre és igazságra épülnek.

Népének szabadulást hozott, *

szövetséget kötött vele örökre.

Az ő neve szent és tiszteletre méltó; *

az Úr félelme a bölcsesség kezdete.

Bölcsekké válnak, akik őt félik; *

Isten dicsősége megmarad örökre.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az irgalmas Úr az istenfélőknek eledelt adott csodatetteinek emlékére.
Az Úr, aki békét ad az Egyház határain, a búza javával táplál minket.
147, 12-20 (147). zsoltár
Jeruzsálem megújul
Gyere, megmutatom neked a menyasszonyt, a Bárány jegyesét (Jel 21, 9).

Dicsérd, Jeruzsálem, az Urat, *

Istenedet magasztald, Sion!

Mert erőssé tette kapuid zárát, *

és fiaidat megáldja benned.

Határaidon ő ad békét, *

és jóllakat kövér búzával.

Elküldi szavát a földre, *

gyorsan fut az ő igéje.

Gyapjúként teríti szét a havat, *

és mint a hamut, úgy szórja a zúzmarát.

Jegét hullatja, mint a morzsát; *

ki bírná elviselni annak hidegét?

De kibocsátja igéjét, és szétolvasztja mindezt, *

lehelete ráfúj, és a vizek árja zúg.

Igéjét Jákobnak hirdeti, *

törvényét és végzéseit Izrael népének.

Egyetlen néppel sem bánt így, *

végzéseit nem fedte fel senki másnak!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az Úr, aki békét ad az Egyház határain, a búza javával táplál minket.
Bizony, bizony, mondom nektek: Nem Mózes adott nektek kenyeret az égből, hanem Atyám adja nektek az igazi mennyei kenyeret, alleluja.
Kantikum – Jel 11, 17-18; 12, 10b-12a
Isten ítélete

Hálát adunk neked, *

mindenható Urunk, Istenünk,

aki vagy, aki voltál, és aki eljössz, *

mert átvetted a főhatalmat, és uralkodol.

Háborognak a nemzetek, *

de eljött az ideje haragodnak és az ítéletnek a holtak fölött.

Jutalmazd meg szolgáidat, a prófétákat és a szenteket, *

neved tisztelőit: a kicsinyeket és a nagyokat.

Eljött Istenünk üdvössége, ereje és országa, *

és Fölkentjének királysága,

mert letaszították testvéreink vádlóját, *

aki éjjel-nappal vádolta őket Istenünk trónja előtt.

Legyőzték őt a Bárány vérével, *

és tanúságuk igéjével.

Még életüket sem kímélték, *

mindhalálig!

Ezért örvendezzetek, ti mennyek, *

és ti, akik benne laktok!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Bizony, bizony, mondom nektek: Nem Mózes adott nektek kenyeret az égből, hanem Atyám adja nektek az igazi mennyei kenyeret, alleluja.

RÖVID OLVASMÁNY

1 Kor 10, 16-17

Az áldás kelyhe, amelyet megáldunk, nemde a Krisztus vérében való részesülés? S a kenyér, amelyet megtörünk, nemde a Krisztus testében való részesedés? Mi ugyanis sokan egy kenyér, egy test vagyunk, mivel mindnyájan egy kenyérből részesülünk.

RÖVID VÁLASZOS ÉNEK

Mennyei kenyeret adott nekik, * Alleluja, alleluja.

Mennyei kenyeret adott nekik, * Alleluja, alleluja.

Angyalok kenyerét ette az ember,

Alleluja, alleluja.

Dicsőség az Atyának, a Fiúnak és a Szentléleknek.

Mennyei kenyeret adott nekik, * Alleluja, alleluja.

EVANGÉLIUMI KANTIKUM

Magnificat-ant. Ó, mily jólelkű vagy hozzánk, Urunk! Hogy nagy szeretetedet fiaid iránt megmutassad, gyönyörűséggel teljes kenyeret adtál az égből, az éhezőket kielégíted javaiddal, s a jóllakott gazdagokat nincstelenül bocsátod el.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Ó, mily jólelkű vagy hozzánk, Urunk! Hogy nagy szeretetedet fiaid iránt megmutassad, gyönyörűséggel teljes kenyeret adtál az égből, az éhezőket kielégíted javaiddal, s a jóllakott gazdagokat nincstelenül bocsátod el.

FOHÁSZOK

Krisztus mindnyájunkat meghív asztalához, ahol testét és vérét adja a világ életéért. Kérjük őt:

Krisztus, égi Kenyér, adj nekünk örök életet!

Krisztus, élő Isten Fia, te azt parancsoltad, hogy emlékezetedre üljük meg az eukarisztikus lakomát,

szent titkaid hűséges ünneplésével tedd gazdagabbá Egyházadat!

Krisztus, égi Kenyér, adj nekünk örök életet!

Krisztus, a Magasságbeli Isten egyetlen Főpapja, te áldozatod bemutatását papjaidra bíztad,

töltsd el szívüket mindazzal, amit rendelésed szerint ezekben a jelekben ünnepelnek!

Krisztus, égi Kenyér, adj nekünk örök életet!

Krisztus, mennyei Manna, te egy testté teszed azokat, akik az egy kenyérből részesülnek,

ápold minden benned hívőben a békét és az egyetértést!

Krisztus, égi Kenyér, adj nekünk örök életet!

Krisztus, mennyei Orvosunk, te a halhatatlanság orvosságát és a feltámadás zálogát adod Kenyeredben,

add vissza az egészséget a betegeknek és az élő reményt a bűnösöknek!

Krisztus, égi Kenyér, adj nekünk örök életet!

Krisztus, eljövendő Királyunk, te azt parancsoltad, hogy halálod szent titkát ünnepeljük, míg csak el nem jössz,

tedd feltámadásod részeseivé a benned elhunytakat!

Krisztus, égi Kenyér, adj nekünk örök életet!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Urunk, Jézus Krisztus, te ebben a csodálatos szentségben kínszenvedésed emlékét hagytad ránk. Add, kérünk, tested és véred szent titkát úgy tisztelnünk, hogy megváltásod gyümölcsét szüntelenül élvezzük. Aki élsz és uralkodol az Atyaistennel és a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky