## 2024. április 14.

## Húsvét 3. vasárnapja
3. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Rózsálló hajnalfény ragyog,

zeng már az égi háladal,

örömben ujjong a világ,

panaszt üvölt a kárhozat,

midőn az égi nagy Király

halál hatalmát megtöri,

s lábbal tiporva poklokat

feloldja foglyok láncait.

Sírját nehéz kő zárta el,

őrzötte zsoldos őrsereg,

de fölkelt fényesen, s ragyog

a gyász fölött győzelmesen.

Az alvilági sóhajok

s fájdalmak oldódnak tehát,

mert fényes angyal hirdeti,

hogy Krisztus immár nem halott.

Maradj örökre, Jézusunk,

fényes húsvéti örömünk,

s kiket kegyelmed újraszült,

oszd meg dicsőséged velünk.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

ZSOLTÁROZÁS

Király az Úr, fönségbe öltözött. Alleluja. †
93 (92). zsoltár
A teremtő Isten fölsége
Átvette uralmát Urunk, mindenható Istenünk: örvendezzünk, ujjongjunk, és dicsőítsük őt! (Jel 19, 6. 7)

Király az Úr, fönségbe öltözött; *

† felöltözött az Úr, felövezte magát erősséggel.

Szilárddá tette a földet, hogy meg ne inogjon. †

Trónod szilárdan áll ősidők óta, *

öröktől fogva vagy te.

Uram, a vizek árja zúg, †

harsogva zúgnak a folyamok, *

mennydörögve zúg a tornyosuló vizek árja.

De hatalmasabb, mint a tenger morajlása, †

hatalmasabb, mint a nagy vizek zúgása, *

mindennél hatalmasabb az Isten a magasságban.

Bizonyságaid valóban igazak, *

házadat szentség illeti, Uram, mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Király az Úr, fönségbe öltözött. Alleluja.
A természet majd felszabadul az Isten fiainak dicsőséges szabadságára. Alleluja.
Kantikum – Dán 3, 57-88. 56
Minden teremtmény dicsérje az Urat!
Dicsérjétek Istenünket, ti, összes szolgái! (Jel 19, 5)

Áldja az Urat az Úr minden műve, *

dicsérje és magasztalja örökkön-örökké!

Áldjátok az Urat, az Úr angyalai mindnyájan; *

áldjátok az Urat, ti, egek!

Áldjátok az Urat, ti, vizek az égbolt fölött; *

áldjátok az Urat, az Úr minden erői!

Áldjátok az Urat, nap és holdvilág; *

áldjátok az Urat, égi csillagok!

Áldjátok az Urat, záporeső és harmat; *

áldjátok az Urat, ti, viharok!

Áldjátok az Urat, tűz és forróság; *

áldjátok az Urat, hideg és hőség!

Áldjátok az Urat, dér és harmat; *

áldjátok az Urat, fagy és nagy hideg!

Áldjátok az Urat, jég és hóesés; *

áldjátok az Urat, éjek és nappalok!

Áldjátok az Urat, világosság és sötétség; *

áldjátok az Urat, villámok és fellegek!

Áldja az Urat a szárazföld; *

dicsérje és magasztalja örökké!

Áldjátok az Urat, hegyek és halmok; *

áldjátok az Urat mind, amik a földből sarjadtok!

Áldjátok az Urat, ti, források; *

áldjátok az Urat, folyamok és tengerek!

Áldjátok az Urat, tengeri lények, s minden, ami mozog a vízben; *

áldjátok az Urat, égi madarak!

Áldjátok az Urat, vadak és háziállatok; *

áldjátok az Urat, ti, emberek fiai!

Áldja az Urat Izrael, *

dicsérje és magasztalja örökké!

Áldjátok az Urat, ti, az Úr papjai; *

áldjátok az Urat, ti, az Úr szolgái!

Áldjátok az Urat, igaz szellemek és lelkek; *

áldjátok az Urat, szentek és alázatos szívűek!

Áldjátok az Urat, Hananja, Azarja és Misael, *

dicsérjétek és magasztaljátok örökké!

Áldjuk az Atyát és a Fiút a Szentlélekkel együtt; *

dicsérjük és magasztaljuk örökké!

Áldott vagy, Urunk, az égbolt fölött, *

dicséretre méltó, dicsőséges és magasztos örökké!

Ennek a kantikumnak a végén nem mondjuk: Dicsőség az Atyának.

A természet majd felszabadul az Isten fiainak dicsőséges szabadságára. Alleluja.
Égen és a földön fölséges az Úr neve. Alleluja.
148. zsoltár
A teremtő Isten magasztalása
A trónon ülőnek és a Báránynak áldás, tisztelet, dicsőség és hatalom örökkön-örökké! (Jel 5, 13)

Dicsérjétek az Urat a mennyből, *

dicsérjétek a magasságban!

Dicsérjétek, ti, angyalai, mind, *

dicsérjétek, összes mennyei karok!

Dicsérje őt a nap és a hold is, *

dicsérje őt minden fényes csillag!

Dicsérjék őt az egek egei, *

és minden vizek az egek fölött!

Dicsérjék mind az Úr nevét, *

mert ő parancsolt, és minden létrejött.

Mindörökre helyükre állította őket, *

törvényt szabott, amely el nem évül.

Dicsérjétek az Urat a földről, *

tengeri szörnyek és összes mély vizek,

tűz és jégeső, hó és ködfelhő, *

és igéjét teljesítő száguldó vihar,

ti, hegyek és halmok, mindnyájan, *

gyümölcsfák és összes cédrusok,

erdei vadak és minden háziállat, *

csúszómászók és szárnyas madarak!

Föld királyai és minden népek, *

fejedelmek és a föld minden bírája,

ifjak és leányok, *

fiatalok és öregek együtt,

dicsérjék az Úr nevét, *

mert egyedül csak az ő neve fölséges!

Fölsége felülmúlja az eget és a földet, *

és ő emeli fel népe homlokát.

Ő teszi dicsővé minden szentjét, *

Izraelt, a hozzá közel álló népet.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Égen és a földön fölséges az Úr neve. Alleluja.

RÖVID OLVASMÁNY

ApCsel 10, 40-43

Jézust harmadnap feltámasztotta az Isten, és látható alakban megmutatta, igaz, nem az egész népnek, hanem csak az Istentől előre kijelölt tanúknak, vagyis nekünk, akik ettünk és ittunk vele halálából való feltámadása után. Megparancsolta nekünk, hogy hirdessük a népnek, és tanúsítsuk, hogy ő az, akit az Isten az élők és holtak bírájául rendelt. A próféták mind tanúságot tesznek, hogy aki hisz benne, elnyeri nevében bűnei bocsánatát.

RÖVID VÁLASZOS ÉNEK

Krisztus, az élő Isten Fia, irgalmazz nekünk. * Alleluja, alleluja.

Krisztus, az élő Isten Fia, irgalmazz nekünk. * Alleluja, alleluja.

Aki feltámadtál a halálból.

Alleluja, alleluja.

Dicsőség az Atyának, a Fiúnak és a Szentléleknek.

Krisztus, az élő Isten Fia, irgalmazz nekünk. * Alleluja, alleluja.

EVANGÉLIUMI KANTIKUM

Benedictus-ant. Nézzétek meg a kezemet és a lábamat! Én vagyok. Tapintsatok meg, és lássátok! Alleluja.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Nézzétek meg a kezemet és a lábamat! Én vagyok. Tapintsatok meg, és lássátok! Alleluja.

FOHÁSZOK

Krisztus Urunkat, az élet szerzőjét, akit Isten feltámasztott, és aki isteni hatalmával majd minket is feltámaszt, hangos szóval kérjük:

Krisztus, örök életünk, üdvözíts minket!

Krisztus, sötétben ragyogó fényesség, élet fejedelme, halandók megszentelője,

add, hogy ezt a napot a te dicsőségedre töltsük el!

Krisztus, örök életünk, üdvözíts minket!

Urunk, te végigjártad a szenvedés és a kereszt útját,

engedd, hogy osztozva szenvedésedben és halálodban, veled együtt fel is támadjunk!

Krisztus, örök életünk, üdvözíts minket!

Atyádnak egyszülött Fia, tanítónk és testvérünk, aki Istenünk országává és papjaivá tettél minket,

add, hogy örömmel mutassuk be neked a dicséret áldozatát!

Krisztus, örök életünk, üdvözíts minket!

Dicsőség Királya, várjuk eljöveteled csodálatos napját,

hogy meglássuk arcodat, és hasonlókká váljunk hozzád.

Krisztus, örök életünk, üdvözíts minket!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, te úgy akartad, hogy néped szüntelenül vigadozzék, mert visszaadtad lelke fiatalságát. Engedd, hogy akik most a fogadott fiúság dicsőségének örvendeznek, a biztos remény örömével várják a feltámadás napját. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky