## 2024. szeptember 24.

## Szent Gellért püspök és vértanú
ünnep
(Szeged-Csanád, Temesvár és Nagybecskerek: az egyházmegye védőszentje; főünnep)

980 körül Velencében született a Sagredo családból. Nevelését szülei már gyerekkorában a Szent Benedek-rendi Szent György-monostor szerzeteseire bízták. Később a magasabb fokú tanulmányok végzésére Bolognába ment. Velencébe visszatérve hamarosan apáttá választották. 1015-ben a Szentföldre szándékozott költözni, de Razina apát meggyőzte, hogy útját Magyarország felé vegye. Szent István elé vezették, aki fiának, Imrének nevelését bízta rá. Ennek befejeztével Bakonybélbe vonult, a magányban imáinak és tanulmányainak élt. 1030-ban csanádi püspök lett, szervezte az egyházmegyét, térítette a pogányokat, szembeszállt a zsarnoki túlkapásokkal, tanácsaival az ország ügyeit jó irányba terelte, írt hittudományi műveket és szentbeszédeket. Egyetlen megmaradt könyvének címe: Deliberatio supra hymnum trium puerorum. 1046. szeptember 24-én, a pogánylázadás alkalmával Budán Bőd (egri) és Beszteréd (nyitrai) püspöktársaival együtt a hitért kegyetlen halált szenvedve elnyerte a vértanúság koronáját. 1083. július 26-án, Csanádon avatták szentté.

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Itt van a nagy nap, közös ünnep napja,

emléke fénylik dicső szentjeinknek,

s köztük Gellértnek ragyog dicsőségben

élete, műve.

Minden csábítást megvetve győz hősen,

Krisztus szűk útját boldog szívvel járja,

Isten parancsát megtartja tettében,

s tartja szavában.

Oktat, hogy mindig Krisztus útját járjuk,

s hogy örök törvény Isten szent igéje,

ránk törő vészek, viharok közt bizton

áll az ígéret.

Halálon győztes Krisztusunk, könyörgünk:

irgalmas szemmel tekints bajainkra,

vértanú-érdem tegye jóvá vétkünk,

s oldd haragod már.

Érdemben gazdag Szent Gellért, most kérünk:

esdő imáddal emlékezz meg rólunk,

boldog hazádban, mennyei udvarban

légy te segítőnk.

Zengjen dicséret az örök Atyának,

s Egyszülöttjének szóljon illő ének,

és a Léleknek, aki velük trónol,

tisztelet, áldás. Ámen.

ZSOLTÁROZÁS

Szent vértanúnk mint áldozat ragyog szétzúzott fővel, kit megkoszorúz, s úgy fogad örök Bírája fénnyel.
116, 1-9 (114). zsoltár
Hálaadás
Sok szorongatás közepette kell bejutnunk az Isten országába (ApCsel 14, 21).

Szeretem az Urat, *

mert meghallgatta esdeklő szavamat.

Hozzám fordította fülét, *

amikor segítségül hívtam a nehéz napokban.

A halál kötelékei körülfontak engem, *

és elértek az alvilág csapdái.

Gyötrelem és fájdalom várt rám mindenütt, †

az Úr nevét kiáltottam akkor: *

„Uram, mentsd meg az életem!”

Igazságos az Úr és jóságos, *

irgalmas hozzánk a mi Istenünk.

Oltalmába fogadja a gyöngét; *

nyomorult voltam, de ő fölemelt.

Lelkem, nyugodj meg újra, *

mert az Úr jót tett veled.

Megmentette életemet a haláltól, †

szememet a könnyhullatástól, *

és lábamat az elbukástól.

Az Úr előtt járhatok *

az élők földjén.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Szent vértanúnk mint áldozat ragyog szétzúzott fővel, kit megkoszorúz, s úgy fogad örök Bírája fénnyel.
Krisztus dicső mártírja már a földi kínon túl jár, ahol rá boldogsága vár, s örök célhoz jut már.
116, 10-19 (115). zsoltár
Hálaadás a templomban
Krisztus által mutassuk be az Istennek szüntelenül a dicséret áldozatát (Zsid 13, 15).

Hiszek, bár gyakran mondtam: *

„Én nagyon nyomorult vagyok!”

És keservemben így is szóltam: *

„Hazug minden ember!”

Mit adhatnék én az Úrnak *

a sok jóért, amit ő nekem juttatott?

Fölemelem az üdvösség kelyhét, *

és segítségül hívom az Úr nevét.

Amit fogadtam az Úrnak, *

megadom egész népének színe előtt.

Becses dolog az Úr szemében *

szentjeinek halála!

Uram, én a te szolgád vagyok, *

a te szolgád, és szolgálód gyermeke.

Bilincseimet széjjeltörted, †

most hálaáldozatot mutatok be neked, *

és segítségül hívom az Úr nevét.

Amit fogadtam az Úrnak, *

megadom egész népének színe előtt,

az Úr házának udvarán, *

Jeruzsálem, falaid között!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Krisztus dicső mártírja már a földi kínon túl jár, ahol rá boldogsága vár, s örök célhoz jut már.
A szent férfiú testét, amely vértanúsága helyén feküdt, semmi szenny nem rútította el; ezért másnap keresztény férfiak Isten szent Anyja templomába vitték, és ott eltemették.
Kantikum – Jel 4, 11; 5, 9. 10. 12
A megváltottak hálaéneke

Méltó vagy, Urunk, Istenünk, *

hogy a dicsőség, a tisztelet és a hatalom tied legyen,

mert a mindenséget te alkottad, *

akaratod hívott létre és teremtett mindent.

Méltó vagy, Uram, hogy átvedd a könyvet, *

és feltörd pecsétjeit,

mert megöltek, †

de megváltottál minket Istennek véred árán *

minden törzsből, nyelvből, népből és nemzetből.

Istenünk országává és papjaivá tettél minket, *

és uralkodni fogunk a földön.

Méltó a Bárány, akit megöltek, †

hogy övé legyen a hatalom, a gazdagság és a bölcsesség, *

az erő, a tisztelet, a dicsőség és az áldás!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

A szent férfiú testét, amely vértanúsága helyén feküdt, semmi szenny nem rútította el; ezért másnap keresztény férfiak Isten szent Anyja templomába vitték, és ott eltemették.

RÖVID OLVASMÁNY

1 Pét 4, 13-14

Szeretteim, örüljetek, hogy részetek lehet Krisztus szenvedéseiben, hogy dicsősége megnyilvánulása napján majd ujjongva örülhessetek. Boldogok vagytok, ha Krisztus nevéért szidnak benneteket, mert a dicsőség Lelke, vagyis az Isten Lelke lebeg fölöttetek.

RÖVID VÁLASZOS ÉNEK

Minket, Isten, igazán próbára tettél, * Végül is enyhülést engedtél.

Minket, Isten, igazán próbára tettél, * Végül is enyhülést engedtél.

Tűzzel tisztítottál, mint ezüstöt szokás.

Végül is enyhülést engedtél.

Dicsőség az Atyának, a Fiúnak és a Szentléleknek.

Minket, Isten, igazán próbára tettél, * Végül is enyhülést engedtél.

EVANGÉLIUMI KANTIKUM

Magnificat-ant. Nemzedékről nemzedékre irgalmasságot tett az Úr. Miként kivezette Ábrahámot a káldok földjéről, Szent Gellértet is elhívta a messzi földről, hogy itt a mi országunkban zarándok legyen és jövevény, de ott fenn a mennyei hazában szentek polgártársa és Isten házának lakója, hogy ott mint az Istentől rendelt pártfogó, mindig közbenjárjon e szent népért és az összes hívőért.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Nemzedékről nemzedékre irgalmasságot tett az Úr. Miként kivezette Ábrahámot a káldok földjéről, Szent Gellértet is elhívta a messzi földről, hogy itt a mi országunkban zarándok legyen és jövevény, de ott fenn a mennyei hazában szentek polgártársa és Isten házának lakója, hogy ott mint az Istentől rendelt pártfogó, mindig közbenjárjon e szent népért és az összes hívőért.

FOHÁSZOK

Krisztus életét adta övéiért, hogy életünk legyen, és minél bővebben legyen. Mondjuk ezért hálatelt szívvel:

Emlékezzél meg, Urunk, Egyházadról!

Te Szent Gellértnek erőt adtál, hogy bakonybéli magányát feláldozva vállalja a missziós munkát,

adj nekünk is áldozatkészséget és felelősségérzetet testvéreink szolgálatára!

Emlékezzél meg, Urunk, Egyházadról!

Szent Gellért szerzetestársaival együtt megszervezte a helyi egyházi közösséget, és annak gyökereit beleillesztette Krisztus egyházának egyetemes közösségébe,

add, hogy veled és testvéreinkkel megélt közösségünk mindenki előtt tanúbizonyság legyen üdvözítő szeretetedről!

Emlékezzél meg, Urunk, Egyházadról!

Szent Gellért püspöki szolgálatában is engedmények és megalkuvások nélkül követte és hirdette tanításodat,

add, hogy ne a magunk akaratát tegyük, hanem parancsaidat maradéktalanul vállalva téged mindennél fontosabbnak tartsunk!

Emlékezzél meg, Urunk, Egyházadról!

Szent Gellérttől tanultuk édesanyádnak, a napba öltözött Asszonynak tiszteletét,

add, hogy a Nagyboldogasszonyt őseink buzgóságával szeressük!

Emlékezzél meg, Urunk, Egyházadról!

Te Szent Gellértet a vértanúságra hívtad, hogy szeretetének végső tanúbizonyságaként önmagát, imádságos életét és apostoli munkáját mindenestől neked adja,

segíts, hogy tehetségünk, erőink, elkötelezettségünk áldozatra kész odaadásával bizonyítsuk annak igazát, amit hiszünk és megvallunk!

Emlékezzél meg, Urunk, Egyházadról!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, te a vértanúság győzelmével koronáztad és a halhatatlanság dicsőségével övezted Szent Gellért püspököt. Engedd jóságosan, hogy akinek emlékét áhítatos lélekkel ünnepeljük itt a földön, annak örök oltalma védelmezzen a mennyben. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky