## 2024. május 7.

## Boldog Gizella királyné
tetszés szerinti emléknap
(A Veszprémi Főegyházmegyében: a főegyházmegye társvédőszentje; főünnep)

980 körül született Regensburgban, a bajor hercegi családból. Testvérét, II. Henrik császárt is a szentek között tiszteljük. Szent Wolfgang püspök nevelte, majd a gandersheimi kolostorban tanult, és apácának készült. Amikor Géza fejedelem 996-ban fia, István számára feleségül kérte, igent mondott, és vállalkozott Istvánnal együtt a magyarság megtérítésének szolgálatára. Gyermekei közül Szent Imre érte meg a felnőttkort. Veszprémben apácakolostort alapított. A hagyomány neki tulajdonítja az arannyal hímzett koronázási palástot és a pápának ajándékozott miseruhát. Udvarhölgyeivel együtt ő látta el egyházi ruhákkal az első magyar templomokat. Élete – hazánk sorsával együtt – István király halálával (1038. augusztus 15.) válságosra fordult. Birtokai egy részét elkobozták, őt magát a veszprémi kolostorban felügyelet alatt tartották. Végül is 1045-ben III. Henrik hadseregének segítségével elhagyta az országot. Passauban, a niedernburgi kolostorban előbb egyszerű bencés szerzetesnő, majd apátnő volt. Halála (1060 körül) után rövidesen szentként kezdték tisztelni. Szentté avatási eljárása csak 1911-ben kezdődött.

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

A férfias szívű, erős

asszonyt dicséri énekünk.

Dicsőségét, erényeit

egész világon hirdetik.

Szívét: szent vágy sebezte meg

a föld esendő kincseit

lábbal tiporva égbe tört:

a bátrak ösvényén haladt.

Testét böjtökkel fékezi,

imádság édes étele

táplálja lelkét szüntelen:

s eléri így a mennyeket.

Krisztus, erősek ereje,

minden nagy dolgok kútfeje,

az ő szavára légy kegyes,

és halld meg esdő énekünk!

Dicsérünk téged, Jézusunk,

biztos reményt ki adsz nekünk,

hogy szent híved lesz pártfogónk

s örök sorsában osztozunk. Ámen.

ZSOLTÁROZÁS

Ami ott fönn van, arra legyen gondotok, ne a földiekre, alleluja.
49 (48). zsoltár
A gazdagság hiábavalósága
A gazdagnak nehéz bejutnia a mennyek országába (Mt 19, 23).
I.

Halljátok ezt, minden népek, *

a föld minden lakója jól figyeljen:

közemberek és előkelők, *

a gazdag és a szegény egyaránt!

Ajkam bölcsességet beszél, *

és szívem elmélkedése okosságot.

Példabeszédre figyel fülem, *

hárfadalban tárom fel talányomat.

A rossz napoktól miért félnék, *

amikor alattomosok gonoszsága vesz körül?

Ezek erejükben bíznak, *

és nagy gazdagságukkal dicsekszenek.

Pedig nem válthatja meg magát az ember, *

váltságdíjat Istennek nem adhat.

Az élet megváltásának ára túl magas, †

a végén is kevésnek bizonyul ahhoz, *

hogy örökké éljen, és ne lásson pusztulást.

Hiszen látja, hogy meghalnak a bölcsek is, †

az esztelen és a balga elpusztul egyaránt, *

és idegenekre száll vagyonuk.

Sírjuk lesz majd örökre lakóhelyük, †

nemzedékeken át az lesz hajlékuk, *

még ha saját nevükről neveztek is el földeket.

Az ember, övezze bár tisztelet, nem marad meg, †

csak olyan, mint az állat, melyre pusztulás vár, *

bizony, ő is csak ahhoz hasonló.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ami ott fönn van, arra legyen gondotok, ne a földiekre, alleluja.
Az Úr kiragadta életemet az alvilág hatalmából, alleluja.
II.

Ilyen az útjuk azoknak, akik önmagukban bíznak, *

és végük azoknak, akik tetszelegtek beszédjükben.

Mint az alvilág felé terelt birkanyáj, *

a halál terelgeti őket.

Alászállnak, sírba hullnak, †

és alakjuk elenyészik, *

a holtak országa lesz lakhelyük.

De Isten kiragadja életemet, *

az alvilág hatalmából magához emel engem.

Ne törődj azzal, ha gazdagodik valaki, *

vagy ha nagy dicsőség éri házát;

mert semmit sem visz magával, ha meghal, *

nem követi őt nagy dicsősége.

Ha életében boldognak mondta is magát: *

„Dicsérni fognak, jól gondoskodtál magadról!”,

mégis megtér ősatyái nemzedékéhez, *

akik napfényt már sohasem látnak.

Az ember, övezze bár tisztelet, ha nincs benne értelem, †

olyan, mint a vágásra szánt állatok, *

bizony, ő is azokhoz hasonló.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az Úr kiragadta életemet az alvilág hatalmából, alleluja.
Tiéd, Uram, a fönség és a hatalom, a dicsőség és a győzelem, alleluja.
Kantikum – Jel 4, 11; 5, 9. 10. 12
A megváltottak hálaéneke

Méltó vagy, Urunk, Istenünk, *

hogy a dicsőség, a tisztelet és a hatalom tied legyen,

mert a mindenséget te alkottad, *

akaratod hívott létre és teremtett mindent.

Méltó vagy, Uram, hogy átvedd a könyvet, *

és feltörd pecsétjeit,

mert megöltek, †

de megváltottál minket Istennek véred árán *

minden törzsből, nyelvből, népből és nemzetből.

Istenünk országává és papjaivá tettél minket, *

és uralkodni fogunk a földön.

Méltó a Bárány, akit megöltek, †

hogy övé legyen a hatalom, a gazdagság és a bölcsesség, *

az erő, a tisztelet, a dicsőség és az áldás!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Tiéd, Uram, a fönség és a hatalom, a dicsőség és a győzelem, alleluja.

RÖVID OLVASMÁNY

Róm 8, 28-30

Tudjuk, hogy akik Istent szeretik, azoknak minden javukra válik, hiszen ő saját elhatározásából választotta ki őket. Akiket ugyanis eleve ismert, azokat eleve arra rendelte, hogy Fiának képmását öltsék magukra, így lesz ő elsőszülött a sok testvér között. Akiket előre erre rendelt, azokat meg is hívta, akiket meghívott, azokat megigazulttá tette, akiket pedig megigazulttá tett, azokat meg is dicsőítette.

RÖVID VÁLASZOS ÉNEK

Az Úr kiválasztotta őt magának, öröktől fogva kiválasztotta. * Alleluja, alleluja.

Az Úr kiválasztotta őt magának, öröktől fogva kiválasztotta. * Alleluja, alleluja.

Sátrában adott neki lakóhelyet.

Alleluja, alleluja.

Dicsőség az Atyának, a Fiúnak és a Szentléleknek.

Az Úr kiválasztotta őt magának, öröktől fogva kiválasztotta. * Alleluja, alleluja.

EVANGÉLIUMI KANTIKUM

Magnificat-ant. Szívem ujjong az Úrban: kitárul a szívem, mert örömmel tölt el segítséged. Alleluja.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Szívem ujjong az Úrban: kitárul a szívem, mert örömmel tölt el segítséged. Alleluja.

FOHÁSZOK

Könyörögjünk az Úrhoz Egyházáért a szent asszonyok által és mondjuk:

Emlékezzél meg, Urunk, Egyházadról!

A vértanú asszonyok által, akik a lélek erejével legyőzték a testi halált,

adj erőt Egyházadnak a kísértések idején!

Emlékezzél meg, Urunk, Egyházadról!

A férjes asszonyok által, akik szent házasságukban az életszentség útján előrehaladtak,

adj Egyházadnak apostoli termékenységet!

Emlékezzél meg, Urunk, Egyházadról!

Az özvegyasszonyok által, akik magányosságukat imádsággal és vendégszeretettel az életszentség magaslatára emelték,

add, hogy Egyházad a szeretet szentsége legyen a világ számára!

Emlékezzél meg, Urunk, Egyházadról!

Az édesanyák által, akik Isten országa és az emberi közösség javára gyermekeknek adtak életet,

add, hogy Egyházad által minden ember természetfeletti életre és üdvösségre szülessék!

Emlékezzél meg, Urunk, Egyházadról!

Valamennyi szent asszony által, akik kiérdemelték, hogy arcod fényét meglássák,

add, hogy Egyházad halottai ennek a fénynek örökké örvendezzenek!

Emlékezzél meg, Urunk, Egyházadról!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Urunk, Istenünk, te megtanítottad Boldog Gizellát, hogy már itt a földön országodat keresse, és az élet különféle útjain neked szolgáljon. Közbenjárására engedd, hogy hivatásunkban hűségesek maradjunk, és majd egykor beléphessünk a megígért országba. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky