## 2024. április 24.

## Szerda, húsvéti idő, 4. hét
4. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Rózsálló hajnalfény ragyog,

zeng már az égi háladal,

örömben ujjong a világ,

panaszt üvölt a kárhozat,

midőn az égi nagy Király

halál hatalmát megtöri,

s lábbal tiporva poklokat

feloldja foglyok láncait.

Sírját nehéz kő zárta el,

őrzötte zsoldos őrsereg,

de fölkelt fényesen, s ragyog

a gyász fölött győzelmesen.

Az alvilági sóhajok

s fájdalmak oldódnak tehát,

mert fényes angyal hirdeti,

hogy Krisztus immár nem halott.

Maradj örökre, Jézusunk,

fényes húsvéti örömünk,

s kiket kegyelmed újraszült,

oszd meg dicsőséged velünk.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

Vagy Húsvét nyolcada utáni köznapokon tetszés szerint:

Az új Sionnak kórusa

fogjon csodás új dalba ma,

és bölcs örömben ülje meg

a szent húsvéti ünnepet.

Mint hős oroszlán, Krisztusunk

fölkel, s a sárkány porba hull.

Szavára mind, ki rég halott,

bűnből életre támadott.

Mit zsákmányként az alvilág

elnyelt, ma mindent visszaád,

a rabsereg már ott halad

Krisztust követve: mind szabad.

Győzött az Úr nagy fényesen,

ragyogva hódít szélesen,

és egybefoglal két hazát:

eget, földet, s lesz egy család.

Énekkel most a nagy Királyt

kérlelje mind a nagy világ,

trónjához minket felvegyen,

örök fényével töltsön el.

Maradj örökre, Jézusunk,

fényes húsvéti örömünk,

s kiket kegyelmed újraszült,

oszd meg dicsőséged velünk.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

ZSOLTÁROZÁS

Magasztaljanak téged a mennyben, Istenem, alleluja.
108 (107). zsoltár
Az Úr dicsérete és oltalmának kérése
Isten Fia, az egek fölé emelkedtél, dicsőségedet az egész földkerekség hirdeti! (Arnobius)

Kész az én szívem, Istenem, †

kész az én szívem, *

hogy énekeljek, és zsoltárt zengjek!

Kelj föl, lantom, citerám, *

hadd ébresszem így a hajnalt!

Dicsőítelek a népek közt, Uram, *

a nemzetek közt is neked szól énekem.

Mert szereteted felér az égig, *

hűséged a magas fellegekig.

Magasztaljanak téged a mennyben, Istenem, *

az egész földet ragyogja be dicsőséged!

Hogy megszabaduljanak azok, akiket szeretsz, *

szabadíts meg jobboddal, és hallgass meg minket!

Isten így szól szentélyében: †

„Ujjongva osztom fel Szichemet, *

Szukkot völgyét is felmérem;

Gileád az enyém, és enyém Manassze is, †

Efraim a sisak lesz fejemen, *

Júda királyi jogarom.

Moáb az én mosdótálam, †

sarumat Edomra ráteszem, *

és diadalmaskodom Filisztea fölött!”

Az erős városba ki vezet el engem, *

Edomba ki irányítja léptemet?

Csak te, Istenünk, aki elvetettél minket, *

és már nem vonulsz ki seregünkkel, Istenünk!

Adj nekünk segítséget gyötrelmünkben, *

mert az emberi segítség mit sem ér.

Istennel nagy dolgokat viszünk végbe, *

ő tiporja porba ellenségeinket.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magasztaljanak téged a mennyben, Istenem, alleluja.
Az Úr igazságot és dicsőséget sarjasztott minden nemzet előtt, alleluja.
Kantikum – Iz 61, 10 – 62, 5
A próféta az új Jeruzsálemnek ujjong
Láttam a szent várost, az új Jeruzsálemet… olyan volt, mint a vőlegényének fölékesített menyasszony (Jel 21, 2).

Örvendezve örvendek az Úrban, *

és lelkem ujjong az én Istenemben,

mert az üdvösség ruhájába öltöztetett engem, *

és az igazság palástját terítette rám,

mint vőlegényre, aki koszorút visel, *

mint menyasszonyra, aki ékszerekkel díszíti magát.

Mert amint a föld növényzetet sarjaszt, †

és amint a kert veteményt növel, *

úgy sarjaszt az Isten igazságot és dicsőséget minden nemzet előtt.

Nem hallgathatok Sion miatt, *

és Jeruzsálem miatt nem nyughatom,

míg föl nem kél igazsága, mint a hajnalfény, *

és szabadulása, mint a fáklya, nem tündököl.

Meglátják majd a nemzetek igazságodat, *

és a királyok dicsőségedet,

és új néven neveznek majd téged, *

amellyel az Úr ajka nevez el.

Dicsőség koronája leszel az Úr kezében, *

királyi fejdísz Istened kezében.

Neved nem lesz többé „Elhagyott”, *

országodat sem hívják úgy, hogy „Pusztaság”.

„Gyönyörűségem” lesz a neved, *

és országodé „Menyasszony”,

mert gyönyörűségét leli benned az Úr, *

és országodnak újra lesz ura.

Mert amint az ifjú nőül veszi a leányt, *

úgy vesz magához a te fölépítőd;

és amint a vőlegény örül a menyasszonynak, *

úgy örül majd néked Istened.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az Úr igazságot és dicsőséget sarjasztott minden nemzet előtt, alleluja.
Uralkodik az Úr örökké, a te Istened, Sion, alleluja.
146 (145). zsoltár
Az Úrban bízók boldogsága
Dicsőítsük Istent életünkben, azaz erkölcseinkben (Arnobius).

Dicsérd, lelkem, az Urat; †

az Urat dicsérem, amíg élek, *

zsoltárt zengek Istenemnek, amíg csak leszek!

Fejedelmekben ne bízzatok, †

de más emberfiában sem, *

mert nem tud segíteni.

Lelke elszáll, és visszatér a porba, *

és még aznap megsemmisül minden terve.

De boldog, akinek segítője Jákob Istene, *

és akinek Istenben, az Úrban van reménye.

Ő alkotta az eget és a földet, *

a tengert és mindazt, ami benne él.

Hűségét megőrzi mindörökre, †

megvédi az elnyomottnak jogát, *

az éhezőnek ő ad kenyeret.

Kiszabadítja az Úr a foglyokat, *

az Úr megnyitja a vakok szemét.

Az Úr fölemeli azt, aki elesett, *

az Úr szereti az igaz embert.

A jövevényt megvédi az Úr, †

támogatja az árvát és az özvegyet, *

de elpusztítja a gonoszok útját.

Uralkodik az Úr örökké, *

a te Istened, ó, Sion, nemzedékről nemzedékre.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Uralkodik az Úr örökké, a te Istened, Sion, alleluja.

RÖVID OLVASMÁNY

Róm 6, 8-11

Ha Krisztussal meghaltunk, hisszük, hogy vele együtt élünk is. Tudjuk, hogy Krisztus feltámadt a halálból, többé nem hal meg, a halál nem lesz többé úrrá rajta. Halálával egyszer s mindenkorra meghalt a bűnnek, élve azonban Istennek él. Ezért tekintsétek magatokat is úgy, hogy meghaltatok a bűnnek, de éltek az Istennek Urunkban, Jézus Krisztusban.

RÖVID VÁLASZOS ÉNEK

Feltámadt az Úr a sírból. * Alleluja, alleluja.

Feltámadt az Úr a sírból. * Alleluja, alleluja.

Akit értünk keresztre feszítettek.

Alleluja, alleluja.

Dicsőség az Atyának, a Fiúnak és a Szentléleknek.

Feltámadt az Úr a sírból. * Alleluja, alleluja.

EVANGÉLIUMI KANTIKUM

Benedictus-ant. Világosságul jöttem a világba, hogy aki hisz bennem, ne maradjon sötétségben, mondja az Úr. Alleluja.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Világosságul jöttem a világba, hogy aki hisz bennem, ne maradjon sötétségben, mondja az Úr. Alleluja.

FOHÁSZOK

Irányítsuk kéréseinket Istenhez, aki megmutatta az apostoloknak a feltámadt Krisztust, és kérjük:

Istenünk, dicsőíts meg minket Krisztus dicsőségével!

Istenünk, világosság Atyja, ma hálatelt szívvel magasztalunk téged, mert meghívtál bennünket csodálatos világosságodra,

hogy elnyerjük irgalmadat!

Istenünk, dicsőíts meg minket Krisztus dicsőségével!

A törekvéseket, amelyekkel az emberi család igyekszik saját életét emberségesebbé tenni,

a Szentlélek erejével tisztítsd meg és tedd eredményessé!

Istenünk, dicsőíts meg minket Krisztus dicsőségével!

Segíts oly mértékben az emberiség szolgálatára lennünk,

hogy az egész emberi nem neked tetsző áldozattá legyen!

Istenünk, dicsőíts meg minket Krisztus dicsőségével!

Most, amikor már ránk köszöntött a nappali világosság, fogadj be minket irgalmadba,

hogy egész nap örvendezve mondjunk neked dicséretet!

Istenünk, dicsőíts meg minket Krisztus dicsőségével!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, te vagy híveid élete, az alázatosak dicsősége, az igazak boldogsága. Hallgasd meg könyörgő imánkat, és töltsd be bőséges kegyelmeddel lelkünket, mert szomjazva várjuk ígéreteid teljesülését. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky