## 2024. november 10.

## Évközi 32. vasárnap
4. zsoltáros hét

I. Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Örök létforrás, Istenünk,

ki mindent jól elrendezel,

s világunk minden kis zugát

ajándékoddal töltöd el.

Írásod szól: a Mű után

te megpihentél, s most nekünk

munkánk után nyugalmat adsz,

s így majd vígabban kelhetünk.

Halandó híveidnek add,

hogy megsirassák vétkeik,

s remélve bő áldásodat,

járják erények útjait.

S ha majd a végső nagy napon

mindent lesújt a félelem:

mi együtt örvendjünk veled,

s békéd jutalma töltsön el.

Ezt add meg kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

Jeruzsálemre békét esdjetek!
122 (121). zsoltár
Jeruzsálem szent város
Ti Sion hegyéhez járultatok, az élő Isten városához, a mennyei Jeruzsálemhez (Zsid 12, 22).

Örvendeztem, amikor azt mondták nekem: *

„Az Úr házába fölmegyünk.”

Íme, már itt is áll a lábunk *

kapuidban, ó, Jeruzsálem.

Jeruzsálem jól megépült város, *

részei szépen egybeillenek.

Oda járnak föl a törzsek, az Úr népének törzsei, †

Izrael törvénye szerint, *

hogy ott az Úr nevének áldást mondjanak.

Mert ott állnak az ítélőszékek, *

Dávid házának székei.

Jeruzsálemre békét esdjetek! *

Béke legyen azzal, aki szeret téged!

Békesség lakozzék falaid között, *

és biztonság bástyáid tövében.

Testvéreim és barátaim miatt így könyörgök: *

„Békesség teveled!”

Istenünk és Urunk háza miatt *

áldást kívánok neked.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Jeruzsálemre békét esdjetek!
Kora hajnaltól késő éjszakáig minden reményem az Úr.
130 (129). zsoltár
A mélységből kiáltok
Ő szabadítja meg népét bűneitől (Mt 1, 21).

A mélységből kiáltok, Uram, hozzád, *

Istenem, figyelj a szómra!

Fordulj felém, és hallgass figyelmesen *

könyörgésem hangos szavára!

Ha bűneinket, Uram, felrovod, *

Uram, ki az, aki előtted megállhat?

De nálad bocsánatot nyer a vétek, *

ezért félve tisztelünk téged.

Remélek az Úrban; †

benne remél a lelkem, *

és bízom ígéretében.

Lelkem várja az Urat, *

jobban, mint éji őr a hajnalt.

Bizony, jobban, mint éji őr a hajnalt, *

várja Izrael az Urat,

mert az Úrnál van az irgalom, *

és bőséges a megváltás nála.

Választott népét ő váltja meg *

minden bűnétől.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Kora hajnaltól késő éjszakáig minden reményem az Úr.
Jézus nevére hajoljon meg minden térd a mennyben és a földön, alleluja!
Kantikum – Fil 2, 6-11
Ének Krisztusról, Isten Szolgájáról

Jézus Krisztus, isteni mivoltában, †

Istennel való egyenlőségét nem tartotta olyan dolognak, *

amelyhez mint zsákmányhoz ragaszkodjék,

hanem szolgai alakot öltve kiüresítette önmagát, †

az emberekhez lett hasonló, *

külsejében olyan volt, mint egy ember.

Megalázta önmagát, †

engedelmes lett a halálig, *

mégpedig a kereszthalálig.

Ezért Isten felmagasztalta őt, †

és olyan nevet adott neki, *

amely felségesebb minden névnél,

hogy Jézus nevére hajoljon meg minden térd *

a mennyben, a földön és az alvilágban,

és minden nyelv hirdesse az Atyaisten dicsőségére, *

hogy Jézus Krisztus az Úr.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Jézus nevére hajoljon meg minden térd a mennyben és a földön, alleluja!

RÖVID OLVASMÁNY

2 Pét 1, 19-21

Birtokában vagyunk megbízható prófétai jövendöléseknek. Jól teszitek, ha figyeltek rájuk, mint sötétben világító lámpásra, amíg a nappal fel nem virrad, és a hajnalcsillag fel nem ragyog a szívetekben. Először is azt értsétek meg, hogy az Írásnak egyetlenegy jövendölése sem származik önkényes értelmezésből. Hisz sohasem keletkezett jövendölés emberi akaratból, hanem mindig csak a Szentlélektől sugalmazva beszéltek – Isten megbízottaiként – a szent emberek.

RÖVID VÁLASZOS ÉNEK

Napkelettől napnyugatig, * Dicsértessék az Úr neve.

Napkelettől napnyugatig, * Dicsértessék az Úr neve.

Dicsősége magasabb az egeknél.

Dicsértessék az Úr neve.

Dicsőség az Atyának, a Fiúnak és a Szentléleknek.

Napkelettől napnyugatig, * Dicsértessék az Úr neve.

EVANGÉLIUMI KANTIKUM

Magnificat-ant. Az asszony mindent odaadott az Úrnak, amije csak volt: az élet javaiban bővelkedni fog.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Az asszony mindent odaadott az Úrnak, amije csak volt: az élet javaiban bővelkedni fog.

FOHÁSZOK

Kérjük Krisztust, hiszen mindannyian benne örvendezünk, és benne reménykedünk:

Tekints reánk, Urunk, és hallgass meg minket!

Hűséges tanú és elsőszülött a halottak közül, te véreddel mostad le bűneinket,

add, hogy emlékezzünk csodatetteidre!

Tekints reánk, Urunk, és hallgass meg minket!

Akiket meghívtál evangéliumod hirdetésére,

legyenek országod szent titkainak buzgó és hűséges követői!

Tekints reánk, Urunk, és hallgass meg minket!

Béke Királya, szálljon le Szentlelked a népek kormányzóira:

fordítsák figyelmüket a szegényekre és az ínséget szenvedőkre!

Tekints reánk, Urunk, és hallgass meg minket!

Mindazokat, akik fajuk, színük, állapotuk, nyelvük vagy vallásuk miatt megkülönböztetést szenvednek,

segítsd, hogy elnyerjék jogaik és emberi méltóságuk elismerését!

Tekints reánk, Urunk, és hallgass meg minket!

Tedd az örök boldogság részesévé mindazokat, akik szeretetedben távoztak el az életből,

legyenek együtt a Boldogságos Szűz Máriával és az összes szenttel!

Tekints reánk, Urunk, és hallgass meg minket!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható, irgalmas Isten, kegyelmeddel tarts távol tőlünk minden rosszat. Add, hogy minden testi-lelki erőnkkel szolgálatodra álljunk, és készségesen teljesítsük szent akaratodat. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky