## 2024. május 23.

## A mi Urunk, Jézus Krisztus, az Örök Főpap
ünnep

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Krisztus, ki örök Főpapunk,

újjá alkotsz mindeneket,

hogy igaz fogadalmaink

ingyen jóságról zengjenek.

Ki Atyád házából lejössz,

szegényes földünkön lakol,

a Szent Szűz tiszta méhéből

szelíden, engedelmesen.

Régi bűnöket eltörölsz,

kegyelmed fényével ragyogsz,

Atyádtól és Szentlélektől

felkent Királyunk, Főpapunk.

Egyedül tiszta áldozat,

jósággal véred ontottad,

adsz fiaidnak kegyeket,

Atyáddal hogy béküljenek.

Biztos üdvösségünk elér,

értünk adod áldozatod,

már a legnagyobb trónon ülsz,

veled minket, ím, eggyé fonsz.

Krisztus, légy a mi Főpapunk,

neked s Atyádnak dicsőség,

ki él, felajánl s uralkodik

most és örökkön örökké. Ámen.

ZSOLTÁROZÁS

Megesküdött az Úr és nem vonja vissza: Pap vagy te mindörökké Melkizedek rendje szerint.
110 (109). zsoltár, 1-5. 7
Pap és király a Messiás
Addig kell uralkodnia, amíg ellenségeit mind lába alá nem veti (1 Kor 15, 25).

Így szólt az Úr az én Uramhoz: †

„Jobbom felől foglalj helyet, *

míg én ellenségeidet zsámolyul vetem lábad alá.”

Kinyújtja az Úr Sionból hatalmad vesszejét: *

„Ellenségeid közt uralkodjál!

Születésed napjától tiéd a királyság †

szentséges fényességben; *

a hajnalcsillag előtt szültelek téged.”

Megesküdött az Úr, és nem vonja vissza: *

„Pap vagy te mindörökké Melkizedek rendje szerint.”

Az Úr áll a te jobbod felől, *

és eltiporja a királyokat haragja napján.

Patakból oltja útközben szomját, *

és újra fölemeli a fejét.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Megesküdött az Úr és nem vonja vissza: Pap vagy te mindörökké Melkizedek rendje szerint.
Isten, aki gazdag az irgalmasságban Krisztussal együtt életre keltett minket.
111 (110). zsoltár
Nagyszerűek az Úr művei
Nagy és csodálatos minden műved, mindenható Urunk, Istenünk! (Jel 15, 3)

Teljes szívemből áldom az Urat, *

az igazak tanácsában és közösségében.

Nagyszerűek az Úr művei *

mindazok szemében, akik szeretik azokat.

Minden cselekedete dicsőséges és fönséges, *

és igazságossága örökre megmarad.

Csodatetteinek emléket állított, *

a jóságos és irgalmas Úr.

Az istenfélőknek eledelt adott; *

szövetségéről mindvégig megemlékezik.

Hatalmas csodákat tett népe előtt, †

hogy nekik adja a pogányok birtokát; *

hűség és igazság, amit keze művelt.

Parancsai mind szilárdak, †

megmaradnak örökre, *

hűségre és igazságra épülnek.

Népének szabadulást hozott, *

szövetséget kötött vele örökre.

Az ő neve szent és tiszteletre méltó; *

az Úr félelme a bölcsesség kezdete.

Bölcsekké válnak, akik őt félik; *

Isten dicsősége megmarad örökre.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Isten, aki gazdag az irgalmasságban Krisztussal együtt életre keltett minket.
Krisztus a láthatatlan Isten képmása, és minden teremtmény elsőszülöttje.
Kantikum – Kol 1, 12-20
Krisztus minden teremtmény elsőszülöttje, elsőszülött a halottak közül

Adjunk hálát az Atyaistennek, †

aki minket arra méltatott, *

hogy részünk legyen a szentek fényességében.

A sötétség hatalmából kiragadott minket, *

és helyet adott szeretett Fia országában.

Benne nyertük el vére által a megváltást, *

bűneink bocsánatát.

Ő a láthatatlan Isten képmása, *

az egész teremtés elsőszülöttje,

mert benne teremtetett minden †

a mennyben és a földön, *

minden látható és láthatatlan:

a trónusok és uralmak, *

a fejedelemségek és hatalmasságok.

Általa és érte teremtetett minden, †

ő előbb van mindennél, *

és benne áll fönn minden.

Ő a testnek, az Egyháznak a feje, †

ő a kezdet, elsőszülött a halottak közül, *

hogy övé legyen az elsőség mindenben.

Mert úgy tetszett az Atyának, †

hogy benne lakjék az egész teljesség, *

és általa békítsen ki magával mindent,

békességet szerezve a kereszten kiontott vére árán *

mindennek a földön és a mennyben.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Krisztus a láthatatlan Isten képmása, és minden teremtmény elsőszülöttje.

RÖVID OLVASMÁNY

Zsid 10, 19-23

Mivel bízunk abban, testvérek, hogy Jézus vére által bemegyünk a szentélybe: ő új és élő utat nyitott meg számunkra a függönyön, azaz a saját testén keresztül. Miután van főpapunk Isten háza fölött, járuljunk oda igaz szívvel a hit teljességében, hintsük meg és tisztítsuk meg szívünket a rossz lelkiismerettől, és mossuk le testünket tiszta vízzel. Tartsunk ki rendületlenül reménységünk megvallása mellett, mert hűséges az, aki az ígéreteket tette.

RÖVID VÁLASZOS ÉNEK

Békességünk van Istennel * a mi Urunk, Jézus Krisztus által. Békességünk van.

Békességünk van Istennel * a mi Urunk, Jézus Krisztus által. Békességünk van.

És dicsekszünk Isten fiai dicsőségének reménységében.

A mi Urunk, Jézus Krisztus által. Békességünk van.

Dicsőség az Atyának, a Fiúnak és a Szentléleknek.

Békességünk van Istennel * a mi Urunk, Jézus Krisztus által. Békességünk van.

EVANGÉLIUMI KANTIKUM

Magnificat-ant. Atyám értük könyörgök, mert a tieid ők, és értük szentelem magam, hogy ők is szentek legyenek az igazságban.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Atyám értük könyörgök, mert a tieid ők, és értük szentelem magam, hogy ők is szentek legyenek az igazságban.

FOHÁSZOK

Krisztus által terjesszük kéréseinket Mennyei Atyánk elé, aki mindent az ő akarata felé hajlít és megáldja azokat, akik bíznak benne:

Bizalommal kérünk, hallgass meg bennünket!

Krisztus, az Atya Igéje,

add ajkunkra az imádság szavait.

Bizalommal kérünk, hallgass meg bennünket!

Krisztus, Főpapunk, te vagy az Élet Kenyere,

add, hogy kiválasztottaid megélhessék saját papságukat, miközben teljesen átadják magukat neked.

Bizalommal kérünk, hallgass meg bennünket!

Dicsőséges Krisztus, aki mindig közbenjársz értünk az Atyánál,

tégy minket hűségessé az imádságban, s add, hogy ne hanyagoljuk el az aratásodban való munkát.

Bizalommal kérünk, hallgass meg bennünket!

Krisztus Urunk, téged az Atya küldött hozzád,

engedd, hogy mindannyian eljussunk benned az életre és megtaláljuk az országodba vezető utat.

Bizalommal kérünk, hallgass meg bennünket!

Krisztus az élő Isten Fia, te halálod által legyőzted a halált,

add, hogy halottaink végső önfelajánlása szerezze meg számukra az örök dicsőség boldogságát.

Bizalommal kérünk, hallgass meg bennünket!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, te Egyszülöttedet örök Főpappá tetted, hogy téged megdicsőítsen, és az embereket üdvözítse. A Szentlélek kiáradása által engedd, hogy akiket szolgálattevőkké és szentségeid kiosztójává választottál, az elfogadott szolgálatot hűségesen végezzék. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky