## 2024. április 2.

## KEDD HÚSVÉT NYOLCADÁBAN

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Ím, vár a Bárány asztala:

öltsünk fel tiszta gyolcsruhát,

átkelve már a tengeren,

zengjük most Krisztus himnuszát.

Kereszten értünk szenvedett,

szent teste lelkünk étele,

vérének éltető bora

Istenhez fűzi életünk.

Húsvétest dúló angyala

minket nem sújthat: Vére véd,

hiába zúg a fáraó:

kínzó rabságunk véget ért.

A Bárány immár Krisztusunk,

az ártatlan feláldozott,

s az új kovásztalan kenyér

szent teste, melyet ránk hagyott.

Igaz, méltó, szent áldozat!

Hatalmad megtör poklokat,

raboknak nyitja zárait,

örök jutalmat visszaad.

A sírból Krisztus fényesen

felkel, legyőzve a halált:

rabláncra fűzi zsarnokunk,

megnyitja égnek ajtaját.

Maradj örökre, Jézusunk,

fényes húsvéti örömünk,

s kiket kegyelmed újraszült,

oszd meg dicsőséged velünk.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

ZSOLTÁROZÁS

Mária Magdolna és a másik Mária elment, hogy megnézze a sírt, alleluja.
110 (109). zsoltár, 1-5. 7
Pap és király a Messiás
Addig kell uralkodnia, amíg ellenségeit mind lába alá nem veti (1 Kor 15, 25).

Így szólt az Úr az én Uramhoz: †

„Jobbom felől foglalj helyet, *

míg én ellenségeidet zsámolyul vetem lábad alá.”

Kinyújtja az Úr Sionból hatalmad vesszejét: *

„Ellenségeid közt uralkodjál!

Születésed napjától tiéd a királyság †

szentséges fényességben; *

a hajnalcsillag előtt szültelek téged.”

Megesküdött az Úr, és nem vonja vissza: *

„Pap vagy te mindörökké Melkizedek rendje szerint.”

Az Úr áll a te jobbod felől, *

és eltiporja a királyokat haragja napján.

Patakból oltja útközben szomját, *

és újra fölemeli a fejét.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Mária Magdolna és a másik Mária elment, hogy megnézze a sírt, alleluja.
Gyertek, nézzétek meg a helyet, ahol az Úr nyugodott, alleluja!
114 (113 A). zsoltár
Isten népe kiszabadul Egyiptomból
Értsétek meg, hogy ti is kivonultatok Egyiptomból, amikor a világról lemondtatok (Szt. Ágoston).

Amikor Izrael kivonult Egyiptomból, *

Jákob háza a barbár nép közül,

akkor lett Júda az ő szentélye, *

és Izrael az ő országa.

Ezt látva meghátrált a tenger árja, *

és a Jordán vize visszafordult;

a nagy hegyek, mint a kosok ugrándoztak, *

és a halmok, mint a kis bárányok.

Mi lelt téged, tenger, hogy meghátráltál, *

és téged, Jordán vize, hogy megfordultál?

Ti, hegyek, miért ugrándoztok, mint a kosok, *

és ti, halmok, mint a kis bárányok?

Reszkess, te föld, az Úr színe előtt, *

Jákob Istenének színe előtt,

aki a sziklát tóvá változtatja, *

és a szirtet vizek forrásává.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Gyertek, nézzétek meg a helyet, ahol az Úr nyugodott, alleluja!
Jézus így szólt: Ne féljetek! Menjetek, vigyétek hírül testvéreimnek, hogy térjenek vissza Galileába, ott majd viszontlátnak, alleluja.
Kantikum – Vö. Jel 19, 1-7
A Bárány menyegzője

Alleluja.

Üdv, dicsőség és hatalom Istenünknek, *

(F. Alleluja.)

mert igazak és jóságosak ítéletei.

F. Alleluja. (Alleluja.)

Alleluja.

Dicsérjétek Istenünket, ti, összes szolgái, *

(F. Alleluja.)

és akik félve tisztelitek őt, kicsinyek és nagyok.

F. Alleluja. (Alleluja.)

Alleluja.

Átvette uralmát Urunk, mindenható Istenünk, *

(F. Alleluja.)

örvendezzünk, ujjongjunk és dicsőítsük őt!

F. Alleluja. (Alleluja.)

Alleluja.

Elérkezett a Bárány menyegzőjének napja, *

(F. Alleluja.)

már fel is készült menyasszonya.

F. Alleluja. (Alleluja.)

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Jézus így szólt: Ne féljetek! Menjetek, vigyétek hírül testvéreimnek, hogy térjenek vissza Galileába, ott majd viszontlátnak, alleluja.

RÖVID OLVASMÁNY

1 Pét 2, 4-5

Menjetek az Úrhoz, az élő kőhöz, amelyet – bár az emberek elvetettek – az Isten kiválasztott, és megbecsült, és mint élő kövek épüljetek fölé lelki házzá, szent papsággá, hogy Istennek tetsző lelki áldozatokat hozzatok Jézus Krisztus által.

RÖVID VÁLASZOS ÉNEK

A Válaszos ének helyett a következő antifónát mondjuk:

Ez az a nap, amelyet az Úr adott, hogy ujjongjunk és örvendezzünk, alleluja.

Ez az a nap, amelyet az Úr adott, hogy ujjongjunk és örvendezzünk, alleluja.

EVANGÉLIUMI KANTIKUM

Magnificat-ant. Amikor a sírnál sírdogáltam, láttam az én Uramat, alleluja.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Amikor a sírnál sírdogáltam, láttam az én Uramat, alleluja.

FOHÁSZOK

Krisztus a föld mélyében nyugodva a dicsőség új fényébe öltözött. Szólítsuk őt hangos örömmel:

Dicsőség Királya, hallgass meg minket!

Kérünk, Urunk, hogy a püspökök, papok, szerpapok buzgón végezzék szolgálatukat,

és minden jóra kész népet vezessenek hozzád!

Dicsőség Királya, hallgass meg minket!

Esedezünk, Urunk, azokért, akik Egyházadban a tanítás szolgálatát végzik,

hogy tiszta szívvel keressék igazságodat!

Dicsőség Királya, hallgass meg minket!

Kérünk, Urunk, hogy Egyházad hívei a hitükért jó harcot harcoljanak,

és életük végén elnyerjék országod jutalmát!

Dicsőség Királya, hallgass meg minket!

Te a keresztfára szegezted adóslevelünket, és haláloddal eltörölted azt,

oldd fel bilincseinket, és szabadíts meg a sötétségtől!

Dicsőség Királya, hallgass meg minket!

Te leszálltál a holtak országába, és megnyitottad annak kapuit,

elhunyt testvéreinket bocsásd be országodba!

Dicsőség Királya, hallgass meg minket!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, te megajándékoztál minket húsvéti szentségeiddel. Add népednek továbbra is kegyelmedet, hogy eljussunk a tökéletes lelki szabadságra, és egykor a mennyben örvendjünk annak, amit most a földön ujjongva ünneplünk. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky