## 2024. július 13.

## Szombat, évközi idő, 14. hét
2. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

A napfény újból felragyog,

csendüljön hálaénekünk,

dicsérjük Isten nagy nevét,

Krisztus kegyelmét, érdemét.

Mert Krisztus által alkotott

nekünk az Isten éjt, napot,

s örök törvénye szabja meg,

hogy váltsák egymást szüntelen.

Te hívők biztos fénye vagy,

rajtad nem úr az ősi rend:

te nem tűnsz el, ha jön az éj,

örök napfényként tündökölsz.

Atyánk, kinek nincs kezdete,

add, hogy napunk ma teljesen

Krisztushoz méltó nap legyen,

s minket Szentlelke töltsön el. Ámen.

ZSOLTÁROZÁS

Már hajnalban hirdetjük jóságodat, Uram, és éjszaka zengjük hűségedet.
91. zsoltár
A teremtő Isten dicsérete
Dicsőítjük az egyszülött Fiút tettei miatt (Szt. Atanáz).

Jó dolog az Urat áldani, *

énekkel magasztalni nevedet, Fölséges;

már hajnalban hirdetni jóságodat, *

és éjszaka zengeni hűségedet,

tízhúrú lanton és hárfazenével, *

citera mellett énekelve.

Mert örömmel töltenek el alkotásaid, *

kezed művei láttán örvendezem.

Mily nagyszerűek a te műveid, Uram, *

gondolataid mily mélységesek!

Az oktalan ember föl nem fogja, *

és nem érti meg őket az esztelen.

Sarjadhatnak a bűnösök, akár a fű, *

és virágozhatnak a gonosztevők,

sorsuk mégis örökös pusztulás; *

te azonban, Uram, fölséges vagy örökké.

Mert íme, ellenségeid, Uram, †

mert íme, ellenségeid elvesznek, *

és elpusztulnak mind a gonosztevők.

Erőt adsz nekem, bikáéhoz hasonlót, *

és fölkentél színtiszta olajjal.

Szemem ellenségeimre lenéz, *

s a rám törő gonoszok vesztéről hall a fülem.

Virul az igaz, akár a pálma, *

úgy növekszik, mint a Libanon cédrusa.

Az Úr házában van elültetve, *

Istenének csarnokában bont virágot.

Gyümölcsöt érlel öreg korában is, *

termékeny marad, szépen zöldellő.

Hirdeti, hogy igaz az Isten, *

ő a menedékem, nincs benne hamisság.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Már hajnalban hirdetjük jóságodat, Uram, és éjszaka zengjük hűségedet.
Magasztaljátok Istenünket!
Kantikum – MTörv 32, 1-12
Isten jótéteményei népével
Hányszor akartam egybegyűjteni fiaidat, ahogy a tyúk szárnya alá gyűjti csibéit (Mt 23, 37).

Hallgassátok, egek, szavamat, *

hallja meg a föld is szám igéit!

Tanításom esőként permetezzen, *

szavam úgy szálljon le, mint a harmat,

mint mikor zápor hull a rétre, *

és a sarjadó füvet eső öntözi.

Az Úr nevét hívom segítségül, *

magasztaljátok Istenünket!

Mert tökéletes minden műve, *

és igazságos minden útja.

Hűséges és feddhetetlen az Isten, *

ő maga az igazság és egyenesség!

Vétkeztek ellene, elromlottak, nem fiai már; *

gonosz és elfajzott nemzedék ez.

Ezzel fizetsz most az Úrnak, *

te oktalan, balga nép?

Vajon nem tulajdon Atyád ő neked, *

aki létrehívott, alkotott, és fönntart?

Emlékezz csak a régi időkre, *

vedd sorra az egyes nemzedékeket!

Kérdezd atyádat, és ő megtanít, *

vagy őseidet, ők majd elmondják neked!

Amikor a Mennybenlakó szétválasztotta a népeket, *

amikor különválasztotta Ádám fiait,

és kijelölte a népek határait, *

Izraelt is, fiainak száma szerint:

az Úr osztályrésze lett az ő népe, *

Jákob az ő kimért öröksége.

A pusztában találta meg őt, *

a félelem helyén, a zord magányosság földjén.

Körülvette, és tanítgatta, *

és mint a szeme fényét, úgy őrizte.

Mint fiókáit repülni tanító sasmadár, *

amely fölöttük lebeg,

kitárta szárnyát, őt meg fölemelte, *

és tulajdon vállain vitte.

Vezére az Úr volt egyedül, *

és idegen isten nem volt vele.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magasztaljátok Istenünket!
Urunk, a te neved széles e világon mily csodálatos!
8. zsoltár
Isten fönsége és az ember méltósága
Mindent lába alá vetett, őt magát meg az egész Egyház fejévé tette (Ef 1, 22).

Uram, mi Urunk, *

a te neved széles e világon mily csodálatos!

Az egeknél fenségesebb *

a te dicsőséged!

Kisdedek és csecsemők ajkán †

zendítesz dicséretet ellenségeiddel szemben, *

hogy elnémíts ellenséget és lázadót.

Szemlélem az eget: ujjaid műve az; *

a holdat és a csillagokat: te alkottad őket.

Ugyan mi az ember, hogy törődsz vele, *

az ember fia, hogy gondod van rá?

Kevéssel tetted kisebbé az angyaloknál, †

dicsőséggel és fénnyel koronáztad, *

fölébe emelted kezed műveinek.

Mindent az ő lába alá vetettél: *

minden juhot, barmot, a mező vadjait,

az ég madarait s a tenger halait, *

amelyek a tenger ösvényeit járják.

Uram, mi Urunk, *

a te neved széles e világon mily csodálatos!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Urunk, a te neved széles e világon mily csodálatos!

RÖVID OLVASMÁNY

Róm 12, 14-16a

Áldjátok üldözőiteket, áldjátok, s ne átkozzátok. Azokkal, akik örülnek, örüljetek, s a sírókkal sírjatok. Éljetek egyetértésben. Ne legyetek fennhéjázók, hanem alkalmazkodjatok az egyszerű emberekhez.

RÖVID VÁLASZOS ÉNEK

Ajkam örvendezzen, * Amikor neked énekel.

Ajkam örvendezzen, * Amikor neked énekel.

Nyelvem naphosszat igazságodat emlegesse!

Amikor neked énekel.

Dicsőség az Atyának, a Fiúnak és a Szentléleknek.

Ajkam örvendezzen, * Amikor neked énekel.

EVANGÉLIUMI KANTIKUM

Benedictus-ant. Lépteinket a békesség útjára vezéreld, Urunk!
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Lépteinket a békesség útjára vezéreld, Urunk!

FOHÁSZOK

Ünnepeljük Krisztus jóságát és bölcsességét, mert ő halálra adta magát, hogy testvéreinkben, különösen a bajbajutottakban, őt magát lássuk és szeressük! Kérjük állhatatosan:

Urunk, tégy minket tökéletessé a szeretetben!

Már reggel gondolunk feltámadásodra,

és megváltásod jótéteményeit kívánjuk mindenkinek.

Urunk, tégy minket tökéletessé a szeretetben!

Add, Urunk, hogy a mai napon tanúságot tegyünk rólad,

és általad az Atyának tetsző, szent áldozatot mutassunk be!

Urunk, tégy minket tökéletessé a szeretetben!

Segítségeddel mindenkiben ismerjük fel a te képmásodat,

hogy bennük neked szolgáljunk!

Urunk, tégy minket tökéletessé a szeretetben!

Krisztus, te vagy az igazi szőlőtő és mi a szőlővesszők,

add, hogy benned maradjunk, bőséges gyümölcsöt teremjünk és magasztaljuk Istenünket, Atyánkat!

Urunk, tégy minket tökéletessé a szeretetben!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, dicsérjen téged ajkunk, dicsérjen lelkünk, dicsérjen életünk, és mert a te ajándékod, hogy vagyunk, legyen tiéd az egész életünk. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky