## 2024. július 2.

## Szűz Mária látogatása Erzsébetnél
(Sarlós Boldogasszony)
ünnep
(A szlovákiai egyházmegyékben: főünnep)

Délben

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Urunk, felséges Istenünk,

a lét rendjét ki megszabod:

reggel világosságot adsz,

és délben tűző ragyogást,

oltsd el minden viszály tüzét,

szüntesd a rossz vágyak hevét,

a testet egészséggel áldd,

szívünket békéd járja át.

Add meg, kegyelmes jó Atya,

Atyának egyszülött Fia

és Szentlélek, vigasztalónk,

egyetlen Úr, örök király. Ámen.

Vagy:

Dicsérjük dallal az Urat,

buzgó készséggel lelkesen:

az óra, íme, délre jár

s bennünket imádságra hív.

Ez szent idő: az áldozat,

boldog Bárány, keresztre száll

és híveit megváltva most

dicsőségünket szerzi meg.

E fénytől, mely tűzőn ragyog,

homályba hull a déli ég:

szívjuk szívünkbe lelkesen

kegyelme lángját s erejét.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

ZSOLTÁROZÁS

1. ant. Azok a boldogok, akik az Úr törvényeinek útján járnak.
119 (118). zsoltár, 1-8
I. (Alef)
Elmélkedés az Úrnak a Törvényben adott igéjéről
Az az Isten iránti szeretet, hogy megtartjuk parancsait (1 Jn 5, 3).

Azok a boldogok, akiknek tökéletes az útjuk, *

akik az Úr törvénye szerint élnek.

Azok a boldogok, akik intelmeit megfogadják, *

és akik őt keresik teljes szívükből.

Alávaló dolgot ezek nem művelnek, *

hanem az ő útjain járnak.

Azt parancsoltad nekünk, *

hogy pontosan megtartsuk tanításodat.

Adj jó irányt útjaimnak, *

hogy mindig akaratodat kövessem.

Akkor sosem vallok szégyent, *

ha minden parancsodat szemem előtt tartom.

Azért adok hálát neked tiszta szívből, *

mert igaz végzéseidre megtanítasz.

Amit elrendeltél, azt megtartom, *

csak te ne hagyj el soha engem!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Azok a boldogok, akik az Úr törvényeinek útján járnak.
2. ant. Hadd örvendjen szívem, hogy megszabadítasz!
13 (12). zsoltár
Az Úrban bízó ember panasza
Töltsön el benneteket a reménység Istene teljes örömmel (Róm 15, 13).

Meddig lesz még, Uram, hogy nem törődöl velem? *

Meddig, hogy elfordítod tőlem arcodat?

Meddig rejtsem gondjaimat lelkembe, †

fájdalmamat szívembe naphosszat? *

Meddig kevélykedik még rajtam ellenségem?

Nézz rám, és hallgass meg, én Uram, Istenem! *

Tartsd meg szemem ragyogását, ne jöjjön rám halálos álom,

ne mondhassa ellenségem: „Legyőztem!” *

Sanyargatóim se ujjongjanak, hogy ingadozom.

Mert én hűségedben bízom. †

Hadd örvendjen szívem, hogy megszabadítasz; *

énekelek majd neked, Uram, mert gondomat viseled.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Hadd örvendjen szívem, hogy megszabadítasz!
3. ant. Isten minden embert az engedetlenségben fogott össze, hogy mindenkin könyörüljön.
14 (13). zsoltár
Az istentelenek oktalansága
Amikor elhatalmasodik a bűn, túlárad a kegyelem (Róm 5, 20).

Az oktalan így gondolkodik magában: „Nincs Isten!” †

Megromlottak, utálatos dolgokat művelnek, *

aki jót cselekedne, senki sincs olyan.

Az Úr a mennyből letekint az emberekre, *

hogy lássa: van-e köztük értelmes, aki keresi az Istent.

Mind rossz útra tértek, megromlottak mind, *

nincs, aki jót tenne, nincs egyetlen egy sem.

Hát nem térnek észre a gonosztevők, *

akik mint kenyeret, pusztítják népemet?

Nem fohászkodnak az Úrhoz, †

de fognak még reszketvén reszketni, *

mert az Úr az igazak mellett áll.

A védtelen ember szándékát ti megzavarnátok, *

ám az Úr lesz annak menedéke.

Bárcsak jönne már üdvösség Sionból Izraelnek! †

Ha egyszer az Úr jóra fordítja népe sorsát, *

ujjong majd Jákob, és örül Izrael.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Isten minden embert az engedetlenségben fogott össze, hogy mindenkin könyörüljön.

RÖVID OLVASMÁNY

Tób 12, 6

Dicsőítsétek Istent minden élőlény előtt, és mondjatok neki köszönetet azért, amit veletek tett!

Szűz Mária boldog anya.

Az örök Atya Fiát hordozta.

Könyörögjünk!

Mindenható, örök Isten, a te sugallatodra indult útnak a Boldogságos Szűz Mária, hogy szent Fiadat méhében hordozva, Erzsébetet meglátogassa. Add, hogy a Szentlélek indításait hűségesen kövessük, és Máriával együtt mindig magasztaljunk téged. Krisztus, a mi Urunk által.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

A MKPK jóváhagyásával, 2013

© 1999-2023 J. Vidéky