## 2024. január 7.

## URUNK MEGKERESZTELKEDÉSE
ünnep

Délelőtt

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Idők rendjét megtartva most

a harmadik óránk során

szálljon hozzád szívünk szava,

hármas felségű Istenünk,

hogy szívünkben ma ugyanaz

a Szentlélek vegyen lakást,

ki egykor épp e napszakon

a szent apostolokra szállt.

Követve ezt a kezdetet,

egész világnak fénye lett,

és mennyországot alapít,

hol égi díja vár reánk.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

ZSOLTÁROZÁS

Ant. János igyekezett visszatartani Jézust: Nekem van szükségem a te keresztségedre, és te jössz énhozzám?
23 (22). zsoltár
A jó Pásztor
A Bárány legelteti és élő vizek forrásához tereli őket (Jel 7, 17).

Az Úr az én pásztorom, nincs is semmiben hiányom: *

zöldellő mezőkön terelget engem.

Csöndes vizekhez vezet, *

és lelkemet felüdíti.

Az igazság ösvényén vezérel *

nevéhez híven.

Járjak bár halálsötét völgyekben, †

ott sem félek semmi bajtól, *

mert te velem vagy.

Pásztorbotod és terelővessződ *

az én bizodalmam.

Asztalt terítesz nekem *

ellenségeim szeme előtt.

Dús kenettel frissíted fejemet, *

csordultig megtöltötted serlegem.

Jóság és irgalom jár velem *

életemnek minden napján,

s az Úr házában lesz otthonom *

örök időkön át.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

76 (75). zsoltár
Hálaadás győzelemért
Meglátjátok majd az Emberfiát, amint eljön az ég felhőin (Mt 24, 30).
I.

Jól ismerik Istent Júda földjén, *

Izraelben nagy az ő neve.

Sálemben áll sátora, *

lakóhelye pedig Sionban.

Ott törte össze a tüzes nyilakat, *

pajzsot, kardot és harci eszközöket.

Csodálatos vagy, fényben állsz a zsákmányok hegyén, *

ahol kifosztották a szívükben gőgösöket,

mert álom nyomta el őket, *

a harcosok karja lehanyatlott.

Feddő szavadtól, Jákob Istene, *

megtorpantak a lovak és a harci szekerek.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

II.

Félelmetes vagy, ki állhat meg előtted, *

ha felgerjed haragod.

Döntésedet a mennyből hallatod; *

beleremeg és elnémul a föld,

amikor ítéletre fölkel az Isten, *

hogy megszabadítsa a föld szelídeit.

A haragodtól sújtott ember is magasztal majd téged, *

és aki haragodtól megmenekült, téged ünnepel.

Amit fogadtok, adjátok meg Isteneteknek, az Úrnak; *

akik körülötte vagytok, áldozzatok a Félelmetesnek,

mert ő megtöri a fejedelmek büszkeségét, *

és rettenetes a föld királyaihoz.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. János igyekezett visszatartani Jézust: Nekem van szükségem a te keresztségedre, és te jössz énhozzám?

RÖVID OLVASMÁNY

Iz 11, 1-2a

Vessző kél majd Izáj törzsökéből, és hajtás sarjad gyökeréből. Az Úr Lelke nyugszik rajta: a bölcsesség és az értelem lelke; a tanács és az erősség lelke; a tudás és a jámborság lelke, s eltölti őt az Úr félelmének lelke.

Neki növekednie kell,

Nekem pedig kisebbednem.

Könyörögjünk!

Mindenható, örök Isten, te ünnepélyesen kinyilatkoztattad nekünk Krisztust mint szeretett Fiadat, amikor megkeresztelkedett a Jordán folyóban, és leszállt rá a Szentlélek. Add, hogy mindig kedved teljék bennünk, fogadott gyermekeidben, akik újjászülettünk vízből és Szentlélekből. Krisztus, a mi Urunk által.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

A MKPK jóváhagyásával, 2013

© 1999-2023 J. Vidéky