## 2024. augusztus 17.

## Szombat, évközi idő, 19. hét
3. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Hajnalban fürdik már az ég,

a földre nappal fénye hull,

a napsugár, mint nyíl, lövell:

minden rossz álom tűnjön el.

Az éji rémek fussanak,

távozzék kínzó bűntudat,

a bűn éjében szunnyadó

sötét félelmek múljanak.

Hogy az a végső virradat,

mit szívünk vágya esdekel,

legyen tüzes fényáradat,

míg zengő dalunk énekel.

Dicséret áldja az Atyát,

és vele egyszülött Fiát,

s a Lelket, a Vigasztalót

most és örök időkön át. Ámen.

ZSOLTÁROZÁS

Közel vagy, Uram, minden intelmed maga a hűség.
119 (118). zsoltár, 145-152
XIX. (Kof)

Teljes szívemből kiáltok, hallgass meg, Uram, *

parancsaidat én megtartom.

Tehozzád kiáltok, szabadíts meg engem, *

intelmeidet én híven őrzöm.

Téged szólít kiáltásom már hajnal előtt, *

mert nagyon reménykedem igéidben.

Téged kutat szemem virradat előtt, *

hogy szavaidról elmélkedjem.

Tekints jóságodban könyörgésemre, Uram, *

ítéleteid szerint éltess engem!

Túl közel vannak már álnok üldözőim, *

de törvényedtől távol vannak.

Te azonban közel vagy, Uram, *

minden intelmed maga a hűség.

Tudtam én parancsaidról kezdet óta, *

és azt is, hogy mindörökre adtad.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Közel vagy, Uram, minden intelmed maga a hűség.
Bölcsességed, Uram, velem járjon, és velem munkálkodjék!
Kantikum – Bölcs 9, 1-6. 9-11
Uram, adj nekem bölcsességet!
Olyan ékesszólást és bölcsességet adok nektek, hogy egyetlen ellenfeletek sem tud ellenállni (Lk 21, 15).

Atyáink Istene, jóságos Urunk, *

igéddel hívtad létre a mindenséget.

Bölcsességeddel megalkottad az embert, *

hogy uralkodjék minden teremtményen, melyet te alkottál,

hogy a földkerekséget hűségben és igazságban igazgassa, *

és egyenes szívvel hozza meg ítéletét.

Add nekem a bölcsességet, trónodon társadat, *

és gyermekeid közül ne zárj ki engem,

mert szolgád vagyok, szolgálód gyermeke, †

gyenge, csak rövid ideig élő ember, *

fel sem fogom igazságodat és törvényedet.

Ha mégoly tökéletes valaki az emberek fiai között, †

de nincs meg benne bölcsességed, *

semminek sem számít!

Nálad a bölcsesség, aki művedet ismeri, *

és jelen volt, amikor a földkerekséget megalkottad.

Ő jól tudja, mi kedves a szemedben, *

és mi egyezik meg parancsaiddal.

Őt küldd el szent egedből, *

fölséges trónod helyéről,

hogy velem járjon, és velem munkálkodjék, *

és megtudjam, mi kedves előtted.

Mert ő mindent tud, és megért mindent, †

megfontoltan vezet tetteimben, *

és megőriz hatalmával.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Bölcsességed, Uram, velem járjon, és velem munkálkodjék!
Az Úr hűsége örökké megmarad.
117 (116). zsoltár
Az irgalmas Isten dicsérete
Állítom, … irgalmasságáért magasztalják Istent a pogányok (Róm 15, 8. 9).

Dicsérjétek az Urat, minden népek, *

magasztaljátok őt, minden nemzetek.

Mert erős fölöttünk az ő irgalma, *

és az Úr hűsége örökké megmarad!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az Úr hűsége örökké megmarad.

RÖVID OLVASMÁNY

Fil 2, 14-15

Zúgolódás és huzavona nélkül tegyetek meg mindent, hogy kifogástalanok és tiszták legyetek, Istennek ártatlan gyermekei a gonosz és romlott nemzedékben, amelyben úgy kell ragyognotok, mint a csillagoknak a mindenségben.

RÖVID VÁLASZOS ÉNEK

Hozzád kiáltok, Uram, * Te vagy az én menedékem.

Hozzád kiáltok, Uram, * Te vagy az én menedékem.

Örökségem az élők honában.

Te vagy az én menedékem.

Dicsőség az Atyának, a Fiúnak és a Szentléleknek.

Hozzád kiáltok, Uram, * Te vagy az én menedékem.

EVANGÉLIUMI KANTIKUM

Benedictus-ant. Hozz fényt, Uram, azoknak, akik sötétségben és a halál árnyékában ülnek.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Hozz fényt, Uram, azoknak, akik sötétségben és a halál árnyékában ülnek.

FOHÁSZOK

Bizalommal forduljunk Istenhez, aki Máriát, Krisztus anyját fölébe helyezte minden égi és földi teremtménynek:

Tekints Fiad anyjára, és hallgass meg bennünket, Urunk!

Irgalmasság Atyja, köszönjük, hogy Máriát anyául és példaképül adtad nekünk,

közbenjárására szenteld meg szívünket!

Tekints Fiad anyjára, és hallgass meg bennünket, Urunk!

Máriát szavadra figyelő, hűséges szolgálóddá tetted,

közbenjárására add meg nekünk ajándékaidat!

Tekints Fiad anyjára, és hallgass meg bennünket, Urunk!

A kereszt mellett álló Máriát erőssé tetted, Fiad feltámadása által pedig örömmel töltötted el;

közbenjárására enyhítsd megpróbáltatásainkat, reményünket pedig szilárdítsd meg!

Tekints Fiad anyjára, és hallgass meg bennünket, Urunk!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, üdvösségünk forrása és kezdete, engedd, hogy életünkkel mindig megvalljuk dicsőségedet, és dicséretedet egykor örökre hirdethessük a mennyben. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky