## 2024. március 19.

## SZENT JÓZSEF, A BOLDOGSÁGOS SZŰZ MÁRIA JEGYESE
főünnep

Délben
(kiegészítő zsoltárok)

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen.

HIMNUSZ

Urunk ez órán szomjazott,

keresztfán teste lankadott:

akik most zsoltárt mondanak,

azoknak égi szomjat ad.

És éhséget kelt, mennyeit,

mit önmagával csillapít,

segít megvetni rosszakat,

erényre ő gyújt vágyakat.

Teremtő Lelke kincseit

a zsoltárt mondók élvezik:

lehűti lázas test hevét,

olvasztja fázó szív jegét.

Kérleljük Krisztust s az Atyát,

kettőjük Lelkét egyaránt:

egyetlen Úr az ég felett,

imánk hallgasd meg, Hármas-Egy! Ámen.

ZSOLTÁROZÁS

Ant. Amikor hazafelé indultak, a gyermek Jézus Jeruzsálemben maradt anélkül, hogy szülei tudták volna.
123 (122). zsoltár
Népe az Úrban bízik
A két vak kiáltozni kezdett: „Uram, Dávid Fia, könyörülj rajtunk!” (Mt 20, 30)

Szememet hozzád emelem, *

hozzád, aki a mennyben élsz.

Amint a szolga szeme gazdája kezére figyel, *

s a szolgáló szeme úrnője kezére,

mi úgy tekintünk Urunkra, Istenünkre, *

amíg csak meg nem könyörül rajtunk.

Könyörülj rajtunk, Uram, könyörülj rajtunk, *

mert torkig vagyunk a gyalázattal.

Túlságosan megtelt a lelkünk *

a dúslakodók gúnyolódásával, a kevélyek gyalázkodásával.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

124 (123). zsoltár
Az Úr a mi segítségünk
Az Úr így szólt Pálhoz: „Ne félj,… én veled vagyok” (ApCsel 18, 9-10).

Ha nem lett volna az Úr velünk,

vallja meg most Izrael, †

ha nem lett volna az Úr velünk, *

amikor ránk támadtak az emberek:

akkor elevenen nyeltek volna el, *

úgy fellángolt haragjuk ellenünk;

talán elárasztott volna minket a víz, †

elsodort volna a zuhatag, *

a tajtékzó hullámok elsodortak volna.

De áldott az Úr, *

aki nem adott minket foguk martalékául.

Megmenekültünk, mint a madár *

a vadászok hálójából.

A vadászháló szétszakadt, *

és mi megmenekültünk.

Az Úr a mi segítségünk, *

aki az eget és a földet alkotta.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

124. zsoltár
Isten védelmezi övéit
Béke legyen Isten igaz Izraelének! (Gal 6, 16)

Aki az Úrban bízik, akár a Sion-hegy, *

megmarad örökre rendületlenül.

Jeruzsálemet hegyek övezik, †

így karolja körül népét az Úr, *

most és mindörökké.

Nem maradhat a gonoszság uralma az igazak örökségén, *

nehogy az igaz is gonoszságra nyújtsa ki kezét.

Tégy jót, Uram, a jókkal *

és az igaz szívűekkel.

Aki pedig rossz útra hajlik, †

juttassa az Úr a gonosztevők sorsára. *

Békesség Izraelnek!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Amikor hazafelé indultak, a gyermek Jézus Jeruzsálemben maradt anélkül, hogy szülei tudták volna.

RÖVID OLVASMÁNY

Bölcs 10, 10

A Bölcsesség egyenes utakon vezette a menekülő igazat, megmutatta neki Isten országát, és szent dolgokkal ismertette meg. Segítségére volt zsarnokai kapzsiságával szemben, és gazdaggá tette.

Házát jólét és gazdagság tölti be.

És örökre megmarad igazsága.

Könyörögjünk!

Mindenható Istenünk, te Szent József hűséges gondviselésére bíztad megváltásunk kezdetének titkait. Add, kérünk, hogy Egyházad az ő közbenjáró segítségével szüntelenül folytassa és teljesítse az üdvösség szent művét. Krisztus, a mi Urunk által.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

A MKPK jóváhagyásával, 2013

© 1999-2023 J. Vidéky