## 2024. augusztus 22.

## Boldogságos Szűz Mária Királynő
emléknap

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Szent fényben ragyogó sároni rózsa,

Dávidtól eredő völgyi virágszál,

szebb vagy, Mária, szebb, mint valamennyi

üdvösségre jutott mennyei lélek.

Méltán ünneplünk Szűzanya néven,

mert a mennyek Urát vártad örömmel,

s boldog szíved alatt lakva sokáig,

méhedből született Krisztus a földre.

Hódol néki a száj, vallja Urául,

hajlik néki a térd szerte a földön;

őt kérjed, Szűzanyánk, szívbeli szóval,

éjünk űzze el, és fénybe borítson!

Ezt add meg minekünk, fény örök Atyja,

szintúgy Krisztus Urunk, s adja a Lélek,

Háromság, noha Egy, mind e világot

formáló hatalom, gondviselő Úr. Ámen.

ZSOLTÁROZÁS

Hadd halljam minden reggel, hogy jóságos vagy, Uram!
143 (142). zsoltár, 1-11
Imádság megpróbáltatások idején
Az embert nem a törvény szerinti tettek teszik igazzá, hanem a Jézus Krisztusba vetett hit (Gal 2, 16).

Hallgasd meg, Uram, imádságomat, †

te hűséges vagy, figyelj könyörgő szavamra, *

igazságos vagy, hallgass meg engem!

Ne szállj perbe szolgáddal, *

színed előtt egy élő sem mondható igaznak.

Az ellenség üldözőbe vett, †

életemet a földre tiporja, *

sötétségbe taszít, mint a régen megholtakat.

Egészen elcsügged a lelkem, *

és a szívem is megdermed bennem.

A régmúlt napokra emlékezem, †

végiggondolom minden tettedet, *

elmélkedem azon, amit kezed művelt.

Kezemet feléd tárom, *

mint a kiszikkadt föld, lelkem utánad eped.

Siess, hallgass meg, Uram, *

már a lelkem is eleped.

Ne rejtsd el előlem arcodat, *

nehogy olyan legyek, mint akik a sírba szállnak.

Hadd halljam minden reggel, hogy jóságos vagy, *

mert csak benned bízom.

Mutasd meg, melyik úton járjak, *

mert hozzád vágyódik a lelkem.

Ellenségeimtől ments meg, Uram, *

nálad keresek oltalmat.

Taníts meg akaratod teljesítésére, †

mert te vagy az én Istenem. *

Jó lelked vezessen az egyenes úton.

Neved miatt, Uram, életemet tartsd meg, *

gyötrelmeimből a te igazságod szerint vezess ki engem!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Hadd halljam minden reggel, hogy jóságos vagy, Uram!
Az Úr elárasztja Jeruzsálemet békességgel, mint folyammal.
Kantikum – Iz 66, 10-14a
Vigasztalódás és öröm a szent városban
A szabad asszony a magasságbeli Jeruzsálemet jelenti: ez a mi anyánk (Gal 4, 26).

Örvendjetek Jeruzsálemmel, és ujjongjatok benne, *

mind, akik őt szeretitek!

Nagy örömmel örvendezzetek vele, †

mind, akik őt gyászoltátok, *

hogy vigasztalásának tejével jóllakjatok,

hogy elteljetek gyönyörűséggel, *

dicsőségének gazdagságából.

Mert azt mondja az Úr: †

„Íme, én elárasztom őt *

a békességgel, mint folyammal;

és rázúdítom, mint valami hegyi patakot, *

a nemzetek dicsőségét, hogy élvezzétek.

Ölben hordoznak majd titeket, *

és térden ringatva becézgetnek;

és mint akit szülőanyja becézget, †

úgy vigasztallak én titeket; *

Jeruzsálemben találtok vigaszt!”

Ezt látva, örvendezik szívetek, *

és mint a fű, csontotok is új életre sarjad!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az Úr elárasztja Jeruzsálemet békességgel, mint folyammal.
Istenünket magasztalni gyönyörűség.
147, 1-11 (146). zsoltár
Az Úr hatalma és jósága

Áldjátok az Urat, mert jó dicsérni őt, *

Istenünknek kedves a dicséret.

Újra fölépíti Jeruzsálemet az Úr, *

Izrael szétszórt fiait egybegyűjti.

Meggyógyítja a megtört szívűeket, *

és sebeiket bekötözi.

A csillagokat számon tartja, *

és nevén szólítja valamennyit.

Nagy a mi Urunk, nagy az ő ereje, *

bölcsességének nincs határa.

A szelídeket magához emeli, *

de porig alázza a bűnösöket.

Énekeljetek az Úrnak hálaéneket, *

muzsikáljatok Istenünknek zengő hárfán.

Ő borítja felhővel az eget, *

és ő hullat a földre esőt.

Ő sarjaszt füvet a hegyeken, *

és eledelt az ember barmainak.

Ő ad az állatoknak eledelt, *

a hollófiaknak is, mikor hozzá sírnak.

Nem a paripák erejében telik kedve; *

és nem a harcosok izmaiban leli örömét.

Az istenfélők kedvesek az Úrnak, *

azok, akik irgalmában bíznak.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Istenünket magasztalni gyönyörűség.

RÖVID OLVASMÁNY

vö. Iz 61, 10

Örvendezve örvendek az Úrban, és lelkem ujjong az én Istenemben, mert az üdvösség ruhájába öltöztetett engem, és az igazság palástját terítette rám, mint ahogy a menyasszony ékszerekkel díszíti magát.

RÖVID VÁLASZOS ÉNEK

Az Úr kiválasztotta őt magának, * Öröktől fogva kiválasztotta.

Az Úr kiválasztotta őt magának, * Öröktől fogva kiválasztotta.

Sátrában adott neki lakóhelyet.

Öröktől fogva kiválasztotta.

Dicsőség az Atyának, a Fiúnak és a Szentléleknek.

Az Úr kiválasztotta őt magának, * Öröktől fogva kiválasztotta.

EVANGÉLIUMI KANTIKUM

Benedictus-ant. Világnak Királyné asszonya, mindenkor Szűz Mária, te szülted Krisztus Urunkat, mindnyájunk Megváltóját.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Világnak Királyné asszonya, mindenkor Szűz Mária, te szülted Krisztus Urunkat, mindnyájunk Megváltóját.

FOHÁSZOK

Ünnepeljük Megváltónkat, aki Szűz Máriától született, és így könyörögjünk:

Urunk, édesanyád járjon közben értünk!

Igazság Napja, akit a szeplőtelen Szűz, mint fényes hajnal előre jelzett,

add, hogy mindig látogatásod fényében járjunk!

Urunk, édesanyád járjon közben értünk!

Örök Ige, aki Szűz Máriát romolhatatlan hajlékoddá választottad,

szabadíts meg minket a bűn romlottságától!

Urunk, édesanyád járjon közben értünk!

Üdvözítőnk, édesanyád ott állt a kereszt tövében,

add, hogy az ő közbenjárására örömmel vállaljunk részt szenvedéseidből!

Urunk, édesanyád járjon közben értünk!

Jóságos Jézus, te a kereszten függve Máriát János anyjául rendelted,

segíts úgy élnünk, hogy felismerjék bennünk Szűz Mária gyermekeit!

Urunk, édesanyád járjon közben értünk!

Vagy:

Ünnepeljük Megváltónkat, aki Szűz Máriától született, és így könyörögjünk:

Urunk, édesanyád járjon közben értünk!

Világ Üdvözítője, aki megváltásod erejével édesanyádat a bűn minden szennyétől megőrizted,

őrizz meg minket is tisztán a bűntől!

Urunk, édesanyád járjon közben értünk!

Megváltónk, te Szűz Máriát tiszta hajlékoddá és a Szentlélek szentélyévé avattad,

tégy minket is Szentlelked örök templomává!

Urunk, édesanyád járjon közben értünk!

Örök Ige, te megtanítottad anyádat, hogy a legjobb részt válassza,

segíts minket az ő követésére, hogy olyan eledelt keressünk, amely megmarad az örök életre!

Urunk, édesanyád járjon közben értünk!

Királyok Királya, te édesanyádat testével-lelkével magadhoz vetted a mennybe,

segíts, hogy gondolataink mindig az égiekre irányuljanak!

Urunk, édesanyád járjon közben értünk!

Ég és föld Ura, te Szűz Máriát mint királynőt állítottad jobbodra,

segíts, hogy egykor ugyanazon dicsőségből mi is részt kapjunk!

Urunk, édesanyád járjon közben értünk!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, te anyánkká és királynőnkké tetted Fiad édesanyját. Tekints hathatós közbenjárására, és engedd, hogy mennyei országodban elnyerjük a gyermekeidnek megígért dicsőséget. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky