## 2024. május 9.

## URUNK MENNYBEMENETELE
főünnep

I. Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Jézus, megváltás kútfeje,

akit szeretve szomjazunk,

világ teremtő Istene,

idők teljén ki földre szállsz,

mért vitt rá végtelen kegyed,

hogy vétkeink terhét viseld,

vállalva szörnyű kínhalált,

örök halálból hogy kiments?

Az alvilágnak zárait

letörve mentesz foglyokat,

s elfoglalod mint hős vezér,

Atyádnak jobbján trónodat.

Irgalmasságod rávegyen,

hogy győzzél bűneink felett:

bocsáss meg, s vágyunk teljesítsd,

hadd lássuk áldott színedet!

Tebenned leljük örömünk,

mert nagy jutalmunk is te vagy;

dicsőségünk benned legyen,

most és örökre szüntelen! Ámen.

ZSOLTÁROZÁS

Eljöttem az Atyától, a világba jöttem, de most itthagyom a világot, és visszatérek az Atyához. Alleluja.
113 (112). zsoltár
Dicsértessék az Úr neve
Hatalmasokat ledöntött a trónról, és alázatosakat felmagasztalt (Lk 1, 52).

Dicsérjétek, Isten szolgái, *

dicsérjétek az Úr nevét.

Áldott legyen az Úr neve *

mostantól fogva mindörökké.

Dicsértessék az Úr neve *

napkelettől napnyugatig!

Fölséges az Isten minden nép fölött, *

dicsősége magasabb az egeknél.

Ki hasonlítható Istenünkhöz, az Úrhoz, †

kinek magasságokban áll a trónja, *

és onnan tekint alá égre és földre?

Az elhagyatottat a porból magához vonja, *

fölemeli a szegényt a sárból,

hogy odaültesse a gazdagok közé, *

népének gazdagjai közé.

S aki gyermek nélkül élt házában, *

azt gyermekek boldog anyjává teszi.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Eljöttem az Atyától, a világba jöttem, de most itthagyom a világot, és visszatérek az Atyához. Alleluja.
Urunk, Jézus, miután szólt tanítványaihoz, fölment a mennybe, és elfoglalta helyét az Isten jobbján. Alleluja.
117 (116). zsoltár
Az irgalmas Isten dicsérete
Állítom, … irgalmasságáért magasztalják Istent a pogányok (Róm 15, 8. 9).

Dicsérjétek az Urat, minden népek, *

magasztaljátok őt, minden nemzetek.

Mert erős fölöttünk az ő irgalma, *

és az Úr hűsége örökké megmarad!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Urunk, Jézus, miután szólt tanítványaihoz, fölment a mennybe, és elfoglalta helyét az Isten jobbján. Alleluja.
Senki sem ment föl a mennybe, csak aki alászállt a mennyből: az Emberfia, aki a mennyben van. Alleluja.
Kantikum – Jel 11, 17-18; 12, 10b-12a
Isten ítélete

Hálát adunk neked, *

mindenható Urunk, Istenünk,

aki vagy, aki voltál, és aki eljössz, *

mert átvetted a főhatalmat, és uralkodol.

Háborognak a nemzetek, *

de eljött az ideje haragodnak és az ítéletnek a holtak fölött.

Jutalmazd meg szolgáidat, a prófétákat és a szenteket, *

neved tisztelőit: a kicsinyeket és a nagyokat.

Eljött Istenünk üdvössége, ereje és országa, *

és Fölkentjének királysága,

mert letaszították testvéreink vádlóját, *

aki éjjel-nappal vádolta őket Istenünk trónja előtt.

Legyőzték őt a Bárány vérével, *

és tanúságuk igéjével.

Még életüket sem kímélték, *

mindhalálig!

Ezért örvendezzetek, ti mennyek, *

és ti, akik benne laktok!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Senki sem ment föl a mennybe, csak aki alászállt a mennyből: az Emberfia, aki a mennyben van. Alleluja.

RÖVID OLVASMÁNY

Ef 2, 4-6

A végtelenül irgalmas Isten azzal mutatta meg nagy szeretetét irántunk, hogy Krisztussal életre keltett minket, bűneinkben halottakat is: így kegyelemből kaptátok a megváltást; Jézus Krisztusban feltámasztott minket, és maga mellé ültetett a mennyben.

RÖVID VÁLASZOS ÉNEK

Ujjongással vonult be Isten, * Alleluja, alleluja.

Ujjongással vonult be Isten, * Alleluja, alleluja.

Fölment az Úr harsonaszóval.

Alleluja, alleluja.

Dicsőség az Atyának, a Fiúnak és a Szentléleknek.

Ujjongással vonult be Isten, * Alleluja, alleluja.

EVANGÉLIUMI KANTIKUM

Magnificat-ant. Atyám, kinyilatkoztattam nevedet az embereknek, akiket nekem adtál. Most értük könyörgök, nem a világért, mert én visszatérek hozzád. Alleluja.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Atyám, kinyilatkoztattam nevedet az embereknek, akiket nekem adtál. Most értük könyörgök, nem a világért, mert én visszatérek hozzád. Alleluja.

FOHÁSZOK

Dicsőítsük a lélek nagy örömével Krisztust, aki az Atya jobbján ül:

Krisztus, te vagy a dicsőség Királya!

Dicsőség Királya, te gyarló emberségünket mennybemeneteleddel égi dicsőségbe emelted,

vedd le rólunk régi bűneink terhét, és add vissza életünk eredeti szépségét!

Krisztus, te vagy a dicsőség Királya!

Te a szeretet útján jöttél le közénk,

engedd, hogy mi is ezen az úton járva, eljussunk hozzád!

Krisztus, te vagy a dicsőség Királya!

Te megígérted, hogy mindenkit magadhoz vonzol,

ne engedd, hogy közülünk egy is elszakadjon tőled!

Krisztus, te vagy a dicsőség Királya!

Te megdicsőülve a mennybe mentél,

add, hogy lélekben már most veled legyünk!

Krisztus, te vagy a dicsőség Királya!

Téged, igaz Istenünket egykor mint bíránkat várunk,

add, hogy a megholtakkal együtt mint irgalmas Urunkat láthassunk az örök dicsőségben!

Krisztus, te vagy a dicsőség Királya!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható Istenünk, hadd ujjongjunk szent örömmel, és hadd vigadjunk gyermeki hálaadással, mert szent Fiadnak, Krisztusnak mennybemenetele a mi fölemelkedésünk: ahová ugyanis a Fő eljutott dicsőségben, oda kapott meghívást az egész test, az Egyház, reménységben. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky