## 2024. október 16.

## Szerda, évközi idő, 28. hét
4. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Ég Alkotója, Istenünk,

ki éjjel holdfényt adsz nekünk

s nappal napot, mely körbe fut,

s előírt útján célba jut.

Ím, szertefoszlik már az éj,

a nagy világ kel, újra él,

lelkünk is új erőre kap,

s belőle sok jótett fakad.

A felkelő nap int nekünk:

téged dicsérjen énekünk,

a fényes égnek arca már

szívünk vidámságára vár.

Kerüljük el, mi léhaság,

lelkünk ne tűrjön bűnt, hibát,

és életünk ne érje szenny,

nyelvünk ne szóljon vétkesen.

De míg a nap nyugodni száll,

a forró, mély hit járjon át,

reményünk várjon Életet,

s fűzzön Krisztushoz szeretet.

Ezt add meg, kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

Kész az én szívem, Istenem, kész az én szívem. †
108 (107). zsoltár
Az Úr dicsérete és oltalmának kérése
Isten Fia, az egek fölé emelkedtél, dicsőségedet az egész földkerekség hirdeti! (Arnobius)

Kész az én szívem, Istenem, †

kész az én szívem, *

† hogy énekeljek, és zsoltárt zengjek!

Kelj föl, lantom, citerám, *

hadd ébresszem így a hajnalt!

Dicsőítelek a népek közt, Uram, *

a nemzetek közt is neked szól énekem.

Mert szereteted felér az égig, *

hűséged a magas fellegekig.

Magasztaljanak téged a mennyben, Istenem, *

az egész földet ragyogja be dicsőséged!

Hogy megszabaduljanak azok, akiket szeretsz, *

szabadíts meg jobboddal, és hallgass meg minket!

Isten így szól szentélyében: †

„Ujjongva osztom fel Szichemet, *

Szukkot völgyét is felmérem;

Gileád az enyém, és enyém Manassze is, †

Efraim a sisak lesz fejemen, *

Júda királyi jogarom.

Moáb az én mosdótálam, †

sarumat Edomra ráteszem, *

és diadalmaskodom Filisztea fölött!”

Az erős városba ki vezet el engem, *

Edomba ki irányítja léptemet?

Csak te, Istenünk, aki elvetettél minket, *

és már nem vonulsz ki seregünkkel, Istenünk!

Adj nekünk segítséget gyötrelmünkben, *

mert az emberi segítség mit sem ér.

Istennel nagy dolgokat viszünk végbe, *

ő tiporja porba ellenségeinket.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Kész az én szívem, Istenem, kész az én szívem.
Az üdvösség és az igazság ruhájába öltöztetett engem az Úr.
Kantikum – Iz 61, 10 – 62, 5
A próféta az új Jeruzsálemnek ujjong
Láttam a szent várost, az új Jeruzsálemet… olyan volt, mint a vőlegényének fölékesített menyasszony (Jel 21, 2).

Örvendezve örvendek az Úrban, *

és lelkem ujjong az én Istenemben,

mert az üdvösség ruhájába öltöztetett engem, *

és az igazság palástját terítette rám,

mint vőlegényre, aki koszorút visel, *

mint menyasszonyra, aki ékszerekkel díszíti magát.

Mert amint a föld növényzetet sarjaszt, †

és amint a kert veteményt növel, *

úgy sarjaszt az Isten igazságot és dicsőséget minden nemzet előtt.

Nem hallgathatok Sion miatt, *

és Jeruzsálem miatt nem nyughatom,

míg föl nem kél igazsága, mint a hajnalfény, *

és szabadulása, mint a fáklya, nem tündököl.

Meglátják majd a nemzetek igazságodat, *

és a királyok dicsőségedet,

és új néven neveznek majd téged, *

amellyel az Úr ajka nevez el.

Dicsőség koronája leszel az Úr kezében, *

királyi fejdísz Istened kezében.

Neved nem lesz többé „Elhagyott”, *

országodat sem hívják úgy, hogy „Pusztaság”.

„Gyönyörűségem” lesz a neved, *

és országodé „Menyasszony”,

mert gyönyörűségét leli benned az Úr, *

és országodnak újra lesz ura.

Mert amint az ifjú nőül veszi a leányt, *

úgy vesz magához a te fölépítőd;

és amint a vőlegény örül a menyasszonynak, *

úgy örül majd néked Istened.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az üdvösség és az igazság ruhájába öltöztetett engem az Úr.
Az Urat dicsérem, amíg élek.
146 (145). zsoltár
Az Úrban bízók boldogsága
Dicsőítsük Istent életünkben, azaz erkölcseinkben (Arnobius).

Dicsérd, lelkem, az Urat; †

az Urat dicsérem, amíg élek, *

zsoltárt zengek Istenemnek, amíg csak leszek!

Fejedelmekben ne bízzatok, †

de más emberfiában sem, *

mert nem tud segíteni.

Lelke elszáll, és visszatér a porba, *

és még aznap megsemmisül minden terve.

De boldog, akinek segítője Jákob Istene, *

és akinek Istenben, az Úrban van reménye.

Ő alkotta az eget és a földet, *

a tengert és mindazt, ami benne él.

Hűségét megőrzi mindörökre, †

megvédi az elnyomottnak jogát, *

az éhezőnek ő ad kenyeret.

Kiszabadítja az Úr a foglyokat, *

az Úr megnyitja a vakok szemét.

Az Úr fölemeli azt, aki elesett, *

az Úr szereti az igaz embert.

A jövevényt megvédi az Úr, †

támogatja az árvát és az özvegyet, *

de elpusztítja a gonoszok útját.

Uralkodik az Úr örökké, *

a te Istened, ó, Sion, nemzedékről nemzedékre.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az Urat dicsérem, amíg élek.

RÖVID OLVASMÁNY

MTörv 4, 39-40a

Tudd meg, és vésd szívedbe, hogy az Úr az igaz Isten fönn az égen és lenn a földön, senki más! Tartsd meg a parancsait és törvényeit, amelyeket ma parancsul adok neked!

RÖVID VÁLASZOS ÉNEK

Áldom az Urat * Minden időben.

Áldom az Urat * Minden időben.

Dicséretét szüntelenül zengi ajkam.

Minden időben.

Dicsőség az Atyának, a Fiúnak és a Szentléleknek.

Áldom az Urat * Minden időben.

EVANGÉLIUMI KANTIKUM

Benedictus-ant. Szolgáljunk az Úrnak szentségben életünk minden napján.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Szolgáljunk az Úrnak szentségben életünk minden napján.

FOHÁSZOK

Krisztus, az Atya dicsőségének ragyogó fényessége, igéjével megvilágosít bennünket. Szólítsuk szeretettel, és mondjuk:

Örök dicsőség Királya, hallgass meg minket!

Légy áldott, hitünk szerzője és beteljesítője,

aki a sötétségből csodálatos világosságodra hívtál bennünket!

Örök dicsőség Királya, hallgass meg minket!

Aki megnyitottad a vakok szemét, és hallókká tetted a süketeket,

gyámolíts bennünket, hogy ne vegyen erőt rajtunk a hitetlenkedés!

Örök dicsőség Királya, hallgass meg minket!

Urunk, hadd maradjunk meg szeretetedben,

hogy el ne szakadjunk egymástól!

Örök dicsőség Királya, hallgass meg minket!

Add, hogy a kísértéseknek ellenálljunk, a megpróbáltatásokat viselni tudjuk,

és jó sorunkban el ne felejtsünk hálát adni!

Örök dicsőség Királya, hallgass meg minket!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Emlékezzél meg, Istenünk, szent szövetségedről, amelyet új szövetséggel megszentelt a Bárány vére. Add, hogy néped elnyerje bűneinek bocsánatát, folytonosan előrehaladjon, és a megváltás ajándékában kiteljesedjék. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky