## 2024. június 27.

## Szent László király
ünnep
(Debrecen-Nyíregyháza, Kaposvár és Nagyvárad: Az egyházmegye védőszentje; főünnep.
Besztercebánya, Nagyszombat, Nyitra és Rozsnyó: tetszés szerinti emléknap)

1046 körül született Lengyelországban. Atyjától, I. Béla királytól a lovagi erényeket és az országkormányzás elveit, anyjától, Richeza lengyel hercegnőtől a szilárd katolikus hitet és a mély vallásosságot örökölte. 1077-ben került a magyar trónra. Az ország kereszténnyé tételét, amelyet Szent István és a többi apostoli lelkületű hittérítő útnak indított, eredményesen befejezte. Nagyváradon és Zágrábban püspökséget alapított, több bencés monostort létesített, 1092-ben Szabolcs városában zsinatot tartott. Ennek intézkedései hathatósan emelték a papság és a nép vallási, valamint fegyelmi színvonalát. A kunokat és más pogány törzseket, amelyek Magyarországra betörtek, legyőzte, és innen kiűzte. A szenvedőket és a szerencsétleneket atyai szeretettel felkarolta. 1095. július 29-én Nyitra mellett halt meg, földi maradványait a nagyváradi székesegyházban temették el. Sírjánál csodák történtek. Ezeket, valamint erényeit és érdemeit megvizsgálva III. Celesztin pápa, követe, Gergely bíboros által Váradon 1192. június 27-én a szentek sorába iktatta. Leánya, Szent Piroska, Iréné néven bizánci császárné lett.

Délben

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Urunk, felséges Istenünk,

a lét rendjét ki megszabod:

reggel világosságot adsz,

és délben tűző ragyogást,

oltsd el minden viszály tüzét,

szüntesd a rossz vágyak hevét,

a testet egészséggel áldd,

szívünket békéd járja át.

Add meg, kegyelmes jó Atya,

Atyának egyszülött Fia

és Szentlélek, vigasztalónk,

egyetlen Úr, örök király. Ámen.

Vagy:

Dicsérjük dallal az Urat,

buzgó készséggel lelkesen:

az óra, íme, délre jár

s bennünket imádságra hív.

Ez szent idő: az áldozat,

boldog Bárány, keresztre száll

és híveit megváltva most

dicsőségünket szerzi meg.

E fénytől, mely tűzőn ragyog,

homályba hull a déli ég:

szívjuk szívünkbe lelkesen

kegyelme lángját s erejét.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

ZSOLTÁROZÁS

Ant. Jóakarat védpajzsával, kegyes hittel, adománnyal, Krisztus, felékesítetted, és a menybe fölemelted.
119 (118). zsoltár, 153-160
XX. (Res)

Uram, tekints nyomorúságomra, ments meg, *

tanításodat nem felejtem el.

Uram, ítéld meg ügyemet, és válts meg, *

ígéreted szerint adj nekem életet!

Úgysem érheti el üdvét a gonosz, *

mert nem keresi végzéseidet.

Uram, végtelen nagy a te irgalmad, *

ítéleted szerint adj nekem életet.

Utánam nyomul sok gonosz üldözőm, és szorongat, *

de parancsaidtól el nem állok.

Utálkozva nézem a hűtleneket, *

mert nem tartják meg igéidet.

Uram, lásd, parancsaidat szeretem, *

irgalmasságod szerint adj nekem életet.

Úgy van: igéd alapja a hűség, *

minden ítéleted igaz mindörökké!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

128 (127). zsoltár
Családi békesség az Úrban
„Áldjon meg téged az Úr Sionból”, azaz Egyházából! (Arnobius)

Boldog mindenki, aki féli az Urat, *

aki az ő útjain jár.

Kezed munkájából élhetsz, *

boldog leszel, és jól megy sorod.

Feleséged olyan lesz házad belsejében, *

mint a dúsan termő szőlőtő.

Fiaid, mint olajfacsemeték, *

olyanok asztalod körül.

Íme, ilyen áldásban részesül, *

aki féli az Urat.

Áldjon meg téged az Úr Sionból, *

hogy lásd Jeruzsálem jólétét életed minden napján!

Lásd meg fiaidnak fiait! *

Békesség legyen Izraelnek!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

129 (128). zsoltár
A lesújtott nép újraéledő bizalma
Az Egyház azokról beszél, amiket elvisel (Szt. Ágoston).

Mennyit sanyargattak ifjúkorom óta, *

elmondhatja most Izrael.

Mennyit sanyargattak ifjúkorom óta, *

mégsem bírtak velem.

Hátamon szántók szántottak, *

sok hosszú barázdát hasítottak.

Az Úr azonban igazságos, *

megtörte a bűnösök nyakát.

Megszégyenültek, és meghátráltak mind, *

akik gyűlölik Siont.

Legyenek, mint a fű a háztetőn, *

amely elszárad, mielőtt kitépnék;

amely nem tölti meg markát annak, aki learatja, *

sem ölét annak, aki a kévét összegyűjti.

Nem mondják az arra járók: †

„Az Úr áldása legyen rajtatok! *

Megáldunk titeket az Úr nevében!”

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Jóakarat védpajzsával, kegyes hittel, adománnyal, Krisztus, felékesítetted, és a menybe fölemelted.

RÖVID OLVASMÁNY

Sir 51, 1c-3

Háladalt szeretnék zengeni nevednek, mert segítőm és oltalmazom lettél, s megóvtad testemet az enyészettől, megoltalmaztál a gonosz nyelv tőrétől, a hazugságot kitalálók ajkától; azokkal szemben, akik ellenem támadnak, oltalmazóm lettél, és megmentettél, nagy irgalmasságod szerint és neved dicsősége szerint.

Becses vagyok az Úr szemében,

És Istenem az erőm.

Könyörögjünk!

Istenünk, te sokféle csodával dicsőítetted meg Szent László királyt. Érdemeiért és közbenjárására add, hogy őrizkedni tudjunk minden rossztól, és vezess a boldog örök életre. Krisztus, a mi Urunk által.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

A MKPK jóváhagyásával, 2013

© 1999-2023 J. Vidéky